text:
Na yüli di 2016, 'Caribbean Organisation of Supreme Audit Institutions (CAROSAI)' a tene un enkuesta pa fiha e mandato, nesesidat- i prioridatnan di su miembronan. Un nesesidat esensial ku e diessinku kontralorianan a ekspresá ta di haña mas ekspertisio riba tereno di Procurement Audit. Pues, direktiva di CAROSAI a prepará un procurement audit ku e diferente miembronan por a ehekutá paralelamente. Huntu ku Banko Mundial i 'Inter-American Development Bank (IDB)', CAROSAI ta sirbi komo guia durante e audit akí.
Kontraloria General di Kòrsou tambe ta partisipá na e procurement audit paralelo akí. Den e kuadro ei, Kontraloria ta investigando legalidat di e proseso di kontratashon públiko di diferente kontrato ku Ministerio di Tráfiko, Transporte i Planifikashon Urbano (VV&RP) a otorgá pa algun trabou infrastruktural.
E programa a start ku un tayer na Jamaica ku a tuma lugá di djaluna 29 di mei te ku djabièrnè 2 di yüni 2017. Den e tayer, a duna e partisipantenan diferente instrumento ku nan por usa pa plania, ehekutá i traha informe di e investigashon, konforme e normanan fihá den 'International Standards of Supreme Audit Institutions (ISSAI)'. Planifikashon i ehekushon di e ouditoria ta bou di maneho di algun fasilitadó regional entrená di 'INTOSAI Development Initiative (IDI)', i ta hasi uso di un plataforma di eLearning ku IDI a desaroyá pa CAROSAI.
Meta prinsipal di CAROSAI ta di promové kolaborashon i interkambio di idea, eksperensia i ‘best practice’ entre su miembronan. Mas di CAROSAI.


c: text/html

text:
Despues cu na 2019 tabata tin e ultimo evento magnifico, Kiwanis Club of Young Professionals Aruba (KYPA) ta bek cu nan gran fiesta di tur aña.
Esaki ta e evento anual di e “A Night of Glamour” y cu como tema e aña aki di ‘Summer Soirée’. E evento aki ta un di e fiestanan pa recauda fonodo mas grandi pa e aña, cu e fondonan aki ta cubri e otro proyectonan cu ta sigui den e resto di aña manera Big Brother, Big Sister, ‘Placa Chikito’ y Christmas-In-A-Box entre otro.
E gran fiesta aki pa recauda fondo e aña aki lo tuma luga dia 4 di juni proximo riba Plaza Daniel Leo na Hoya. Manera ta custumber e fiesta lo conta cu tremendo ambiente musical, e aña aki presenta pa Robert y su Solo Banda y tambe Tsunami. Den aire liber bo tambe lo por gosa hunto cu nos di un tremendo anochi cu lo cuminsa pa 7:00 y ta sigui te mey anochi, acompaña pa un tremendo open bar henter anochi presenta pa Hoya hunto cu dushi hors d’oeuvres henter anochi. Pa bo tambe por gosa di e fiesta exepcional aki y alabes contribui na nos comunidad bo contribucion pa entrada ta 175 florin.
Carchinan ta obtenibel na tur miembro di KYPA, na Hoya y tambe bo por haci uso di Pay.Aw pa cumpra bo entrada.
Companianan local tambe por contribui y ta parti di e gran evento fenomenal aki. Pa compania tin paketenan special, tin tres diferent cu nan por soge for di dje cu ta e Bronze, Silver y Gold Package. Di e forma aki companianan cu cumpra un pakete por disfruta di un bon ambiente na fiesta y contribui na nos comunidad na mes momento. Pa mas informacion di esaki por tuma contacto cu cualkier miembro di KYPA y forma parti di e gran evento A Night of Glamour “Summer Soiree”.
Asina wak pa bo no keda afo di e Summer Soiree ‘A Night Of Glamour’ cu ta tuma luga dia 4 di juni cuminsando pa 7or di anochi na Plaza Daniel Leo, bo contribucion di 175 florin lo bay bek den projectonan cu KYPA ta presenta pa nos comunidad.. Nos ta warda bo bin gosa cu nos. Busca bo carchi serca miembronan di KYPA, Hoya of via di Pay.Aw

robotstxt: allowed

filter: keep


text: KRALENDIJK – E siman aki a tuma lugá e ‘Global Entrepreneurship Week’. Djaluna na inisio di e ‘Global Entrepreneurship Week’, a inisiá ku e proyekto piloto di ‘KvK Academy’. Diputado Elvis Tjin Asjoe tabata presente i entre otro el a elaborá riba algun punto, pa ilustrá kon importante ta e asina yama; skol pa hasi negoshi. “Hopi importante e proyekto di ‘KvK Academy’ta, kaminda negoshantenan por haña un preparashon amplio kon hasi negoshi. Mi a pasa den e proseso kaminda mi mes tabatin negoshi pues mi tin eksperensia. Bo por ta bon karpinté òf tin kualke otro don i por dominá un fishi hopi bon. Esei no ta nifiká ku bo ta bon negoshante. Bo mester di e preparashon kon atendé ku e parti finansiero, momentu bo ta bai hasi negoshi ku e don (komo bon karpinté) ku bo tin. Hopi bia e hende ta kuminsá un negoshi i mira hopi sèn a drenta, i ta hasi mal uso di esaki. Na final di aña momentu ku hasi kuenta anual, e ta ripara ku ta sèn di e nogoshi el a gasta, loke ta kousa problema finansiero pa kontinuashon di e negoshi. Poulatinamente bo mes ta destruí e negoshi. Pa e motibu aki ta hopi importante pa un persona ku ta deseá pa lanta un negoshi, pa siña e kosnan básiko di un negoshi, pa e no destruí loke e tin talento pe, debí na falta di sierto konosementu, ku ta rekerí pa lanta un negoshi. Ta hopi importante pa siña kon atendé ku e parti finansiero. Sigur un tremendo programa ku Kámara di Komersio a inisiá i éksito pa esnan ku ta sigui e guia”, diputado Elvis Tjin Asjoe a bisa.


text:
Zorg en Jeugd Caribisch Nederland (ZJCN, Kuido i Hubentut Hulanda Karibense) ta kai bou di Ministerio di Salubridat, Bienestar i Deporte (VWS). E organisashon a originá dor di fushon di Zorgverzekeringskantoor (ZVK, Ofisina di Seguro di Kuido) ku Jeugdzorg en Gezinsvoogdij (JGCN, Kuido pa Hubentut i Bienestar di Famia).
Tur dos organisashon ya kaba tabata kai bou di Ministerio di VWS i awor a bai huntu den 1 organisashon. E vishon kompartí den ZJCN ta ‘Kuido konfiabel, hustu i aksesibel pa habitantenan di Hulanda Karibense den un sosiedat salú, ku tin atenshon adishonal pa garantisá siguridat duradero pa muchanan.’
Gerensia ta koperá ku diferente grupo di interes den Hulanda Karibense i Hulanda Oropeo pa mehorá e kuido pa habitantenan di Hulanda Karibense den un forma duradero, ku ta yega na e nivel di kalidat di kuido mes kos ku na Hulanda Oropeo. Riba diferente tereno tin kolaborashon ku hospitalnan den region Karibense, ku otro departamentunan na Den Haag, ku Entidatnan Públiko i e Ministerio di Salubridat di e paisnan.
Informashon riba Kuido por haña aki.
Informashon riba Jeugdzorg por haña aki.


text:
Kralendijk – Niun hende no ta bai paga niun sèn extra pa awa di bebe debí na e ordenansa di kobransa di awa di berpùt 2021. Asina diputado Nina den Heyer a deklará den Konseho Insular.
Historia.
Na aña 2010 gobièrnu di Boneiru a bai di akuerdo ku e konstrukshon di e planta di kloaka. Pa esaki nos a haña supsidio di Union Europeo i el a wòrdu konstruí dor di Sona. Konstrukshon no a bai manera premirá pero danki na WEB e servisio di resiklahe di awa ta eksistí desde 2014/2015. Ora kualke hende na Boneiru, sea na Rincon òf na Tera Korá, pidi un trùk di kloaka bin chupa e sceptic tank of berpùt, e trùk ei ta hiba e awa sushi na e planta di resiklahe. E servisio ei ta funshoná bon pa kual motibu pa 5 aña kaba e awa sushi aki no ta keda di dùmp unda ku ta. Lokual lo a i ta afektá nos koralnan. A konsekuensia, ta mantené e poblashon di peska mas mihó posibel pa nos piskadónan. Pa e hotèlnan òf kasnan ku ta mas kantu di kosta i ku no tin sceptic tank, tin un pòmp ku ta chupa e awa di riol outomátikamente mand’é pa e planta di resiklahe pa keda resiklá. E servisio aki tambe ta drai 5 aña kaba. Ta bon pa enfatisá ku ni pa transporte di awa di riol via e infrastruktura, ni pa resiklahe di tur hende su awa, te ku awor no mester a paga nada. Pa 5 aña e servisio tabata kompletamente grátis i ministerionan tabata supsidiá e servisio aki sea por kompleto òf parsialmente. Den e akuerdo di 2010, Bonaire a primintí pa entre otro, pasa un ordenansa kaminda e siudadano di Bonaire ta kontribuí ku un parti di e kostonan di e servisio aki via un impuesto. No tur subsidio ta desaparesé pero via e verordening/impuesto aki lo mester kontribuí (40%) ku e kostonan.
KE a aktua responsabel pa saka lo miho for di e deal existente
E deadline pa introdukshon di e impuesto a yega. Kolegio Ehekutivo tin ku kumpli ku promesanan hasi den pasado. A traha duru pa tin lo mas posibel en kambio di esaki. Por ehèmpel
1. a bini kontribushon finansiero pa kaba e proyekto i e gran parti di esei a bolbe bini for di Hulanda. WEB ta trahando riba e partinan aki manera nos por wak na kaminda di Belnem pero tambe pronto direkshon di Hato.
2. Tambe nos a papia riba eksplotashon i supsidio di e planta di kloaka ya ku ministerionan a kuminsá baha nan kontribushon. Hinkando WEB den un situashon ku mester supsidiá esei for di fondonan di awa i koriente …. di mes esei NO POR. E ta trese WEB tambe den un situashon di default pa ku su responsabilidatnan finansiero. BC a negoshá ku Hulanda pa mantené un mínimo di supsidio di Euro 1 mion pa aña.
3. Pero tambe pa yuda den e promé 4 añanan extra pa trese e sistema na un mihó nivel pa por sigui kontinuá ku e servisio na un manera responsabel.
Ku otro palabra, no ta introdusí impuesto sin ku e pueblo ta garantisá di haña algu bèk. Ademas e pueblo no ta paga pa e eksplotashon kompleto i e supsidio ta sigui bini. Nos ta papiando di un supsidio di un total di USD 10.5 mion den añanan te ku 2026. En kambio di esei mester kumpli ku palabrashon di 2010 pa introdusí e verordening pa e resto dje suma … si no e supsidio ta disparsé.
Introdukshon dje impuesto i impakto real
Niun hende, i ami sigur, no ke extra impuesto. Pero kumpliendo ku deber i BC nos mester a deliberá tokante e manera pa introdusí e verordening, nos ta tin algun opshon. Den esei BC su focus tabata pa introdusí un manera pa e persona ku e potmoni mas chiki ta wordu influensha menos of no ta wordu influensha at all. Pa esei varios kos a wordu hasí. Permitimi splika. E prome kos ta kon pa introdusí e 40% di e kostonan den komunidat. Awor BC ta tin tres opshon: – Nos ta dividí e kostonan riba tur kas. Pero di mes esaki no ta hustu pasó tin kaminda (manera hotelnan) ku ta produsí mas awa di kloaka i ta usa mas di e sistema di resiklahe. En kambio den un kaso asina e kas chikitu ku ta usa menos ta haña un impuesto impagabel. – Un di dos opshon lo tabata pa hasi un divishon pa sektor. Esaki ta zona bunita pero no por ehekuté. Por ehèmpel e no ta kai bon serka e ‘bed and breakfast’ i apartamentonan chikí. Ademas e kostonan di atministrashon di esaki lo bini aserka i hasi hinter e impuesto mas karu. No ta un kos ku por a ehekutá fasil. – E di tres opshon ta e prinsipio di ’de vervuiler betaalt.’ E idea ta ku un hotèl ta produsí mas awa sushi i lo mester paga mas na e servisio ku un famia ku ta usa awa na un manera efisiente. Mas uso bo usa mas impuesto bo ta paga. Niun sistema no ta perfekto pero e repartishon ku ta aproksimá esaki di mas honesto ta e uso di awa. Konklushon: No ta e awa ta bira mas karu. E kuenta di awa ta keda mesun kos. Ta usa e kuenta di awa pa un repartishon di gastu na un manera hustu. Esun ku ta usa mas, manera e hotèlnan, ta paga mas.
E impakto lo ta:
66% di nos poblashon ta usa ménos pues e impakto lo ta ménos tambe. Pa lokual ta e tarifa fiho pa esnan ku ta konektá na e infrastruktura di riol (por ehèmpel un apartamento na Boulevard), ta solamente hustu pa nan paga nan parti pa un servisio ku nan ta hasi uso grátis di dje pa 5 aña kaba. Si bo ta biba na Republiek, mester paga e trùk di Kloaka pa bin hasi bo sceptic tank bashi. Esei no mester ora bo ta konektá.Dus no ta nada mas ku hustu pa nan paga na parti den esaki, ku ta 25 usd pa luna. Mirando ku nan ta paga nan parti pa e infrastruktura ku nan so ta usa, por a mantené e impuesto variabel tambe mas abou. No mester hasi manera ta hinter Bonaire ta bai paga esei. Pakiko nos ta hasi esaki
Laga nos tur korda un biaha mas pakiko nos ta hasi esaki. Den COVID nos a ripará realmente kwantu impakto turismo tin riba nos ekonomía i tambe entrada di nos hendenan. E turismo di kalidat ta valorá e koraal i piská fresku ku e por kome i ta p’esei e ta bini Bonaire. Dor di kuida nos koral i peska nos ta sigurá entrada di kada un persona aki na Bonaire. E liñanan di irigashon tambe a drecha a base di e palabrashonnan ku Hulanda, tin mas mihó distribushon di awa i tambe pa LVV. Nos tur ta papia semper di ‘zelfredzaamheid’. Nos por wak LVV awor, ta promé biaha ku esaki ta berdaderamente efektuá. Tin awa di irigashon, tin e oprtunidat awor pa kumpra berehein, guiambo i kònkòmber chikí na LVV na un preis di baka flaku. I ademas por ekspandé e aktividat einan dunando kunukeronan un oportunidat real pa hasi e negoshi eksitoso. Tin mas trayekto ku komo BC nos ta traha riba dje pa ku esaki. Tene na kuenta ku nos ta traha ku un vishon ku ta sostenibel i no een-dags-vlieg pa popularidat polítiko den término korto. Nos den gobièrnu mester kumpli ku akuerdonan ku gobièrnu di Bonaire a sera den pasado. Esei ta kontinuidat di maneho (continuiteit van bestuur) ku ta parti di un gobièrnu responsabel. Lo ta bon pa tur hende ku kurason pa Bonaire sigui e prinsipio aki. Nos a purba di wak kon por introdusí e situashon aki na un manera mas honesto i sosial posibel. Miéntras di esei nos ta purba saka e benefisio pa e mes pueblo aki por tin:
Su trabou sostenibel.
Su peska sostenibel.
Su agrikultura sostenibel.
Su salú sostenibel.
Den e verordening tin tambe un ‘flankerend beleid’. Ta algu ku personalmente mi a sigurá pa tei den e ‘verordening’. Pa esun ku nos por konstatá ku e ta echt difísil pa paga, lo tin ‘flankerend beleid’ pa supsidiá e kostonan. E aña ku ta bini NO tin kosto adishonal pa NIUN hende. Nos lo sigui fine tune pa e añanan siguiente kon pa kobra e impuesto i kon pa apliká e yudansa pa esunnan de ménos rekurso den nos komunidat.
PRIJS DRINKWATER VERANDERT NIET DOOR DE INVOERING VAN AFVALWATERHEFFING
Kralendijk – Mensen gaan geen cent extra betalen voor drinkwater door de invoering van de eilandsverordening afvalwaterheffing Bonaire 2021. Zo heeft gedeputeerde Nina den Heyer verklaard in de Eilandsraad.
Geschiedenis
In 2010 is het Bonairiaanse eilandbestuur akkoord gegaan met de aanleg van het rioleringsysteem. Hiervoor hebben wij subsidie ontvangen van de Europese Unie en het werd aangelegd door de Sona. De aanleg verliep niet zoals voorzien, maar dank zij de WEB bestaat de waterzuiveringsvoorziening al sinds 2014/2015. Als wie dan ook op Bonaire, hetzij in Rincon of Tera Kòrá een vacuüm truck bestelt om hun septic tank of beerput leeg te pompen, brengt die truck het afvalwater naar de waterzuiveringsinstallatie. Die voorziening functioneert goed, waardoor al 5 jaar lang dit afvalwater niet zomaar ergens gedumpt wordt, zodat onze koralen niet aangetast werden en worden. Als gevolg hiervan wordt de vispopulatie zo goed mogelijk behouden voor onze vissers.
Voor de hotels en huizen die meer aan de kust gelegen zijn en geen septic tank hebben, is er een pomp die het rioolwater automatisch naar de waterzuiveringsinstallatie pompt om gezuiverd te worden. Ook deze voorziening is al 5 jaar in gebruik. Het is goed om te benadrukken dat zowel voor het transport van het rioolwater via de infrastructuur, als voor de zuivering van het afvalwater tot nu toe niets betaald hoeft te worden. Vijf jaar lang was deze dienstverlening helemaal gratis en werd door ministeries ofwel volledig ofwel gedeeltelijk gesubsidieerd. In het akkoord van 2010 heeft Bonaire beloofd om onder andere een verordening in het leven te roepen, waarbij de inwoners van Bonaire via een heffing bijdragen in de kosten van deze voorziening. De subsidie zal niet helemaal verdwijnen, maar via de verordening/heffing zal in de kosten bijgedragen (40%) moeten worden.
Het Bestuurscollege heeft verantwoordelijk gehandeld om het beste uit de bestaande deal te halen
De deadline voor invoering van de heffing is bereikt. Het Bestuurscollege moet voldoen aan de beloftes die in het verleden zijn gemaakt. Er is hard gewerkt om in ruil hiervoor zoveel mogelijk te krijgen. Bijvoorbeeld:
1. Er werd een financiële bijdrage geleverd om het project af te maken en het grootste deel daarvan is weer door Nederland geleverd. De WEB werkt aan deze onderdelen zoals wij kunnen zien op de weg naar Belnem en binnenkort ook richting Hato.
2. Wij hebben ook gepraat over de exploitatie van en de subsidie voor het rioleringsysteem, omdat de ministeries begonnen zijn hun bijdragen te verlagen, waardoor de WEB in een situatie komt dat dit uit de water- en stroomfondsen gesubsidieerd moet worden… het spreekt vanzelf dat dit NIET KAN. Dit brengt de WEB ook in een situatie van het niet kunnen nakomen van haar financiële verantwoordelijkheden. Het Bestuurscollege heeft met Nederland onderhandeld om een minimumsubsidie van 1 miljoen euro per maand aan te houden.
3. Maar ook om de eerste 4 jaar extra bijstand te geven om het systeem naar een beter niveau te tillen, om de dienstverlening op een verantwoordelijke manier voort te zetten.
Met andere woorden, er wordt geen heffing ingevoerd zonder dat de bevolking de garantie heeft er iets voor terug te krijgen. Bovendien betaalt de bevolking niet voor de gehele exploitatie en de subsidie wordt voortgezet.
Wij praten over een subsidie van in totaal USD 10,5 miljoen over de jaren tot en met 2026. In ruil daarvoor moeten wij ons houden aan de afspraken van 2010 om de verordening in te voeren voor de rest van het bedrag…, anders verdwijnt de subsidie.
Invoering van de heffing en de reële impact
Niemand en zeker ik niet, wil extra heffingen. Maar om te voldoen aan de verplichting van het Bestuurscollege moesten wij overleggen over de wijze waarop de verordening ingevoerd moest worden en wij hadden enkele opties. Daarbij was de focus van het Bestuurscollege om een systeem in te voeren waarbij de persoon met de kleinste portemonnee het minst getroffen wordt of helemaal niet getroffen wordt. Daartoe werden verschillende stappen ondernomen. Sta mij toe het een en ander uit te leggen.
De eerste stap was hoe de 40% van de kosten in de samenleving te introduceren. Het Bestuurscollege had drie opties:
– Wij verdelen de kosten over alle huizen. Maar natuurlijk is dit niet eerlijk, omdat er bijvoorbeeld hotels zijn die meer afvalwater produceren en meer gebruik maken van de waterzuiveringsinstallatie. Daarentegen komt een kleine woning die veel minder verbruikt met een onbetaalbare heffing te zitten.
– Een tweede optie zou zijn om een verdeling per sector te maken. Dit klinkt mooi, maar het kan niet uitgevoerd worden. Het valt bijvoorbeeld niet goed bij de ‘bed & breakfasts’ en kleine appartementen. Bovendien zullen de administratiekosten erbij komen en de hele heffing nog duurder maken. Het is niet iets dat gemakkelijk uitgevoerd had kunnen worden.
– De derde optie is het principe van ‘de vervuiler betaalt’. Het idee is dat een hotel meer afvalwater produceert en meer zal moeten betalen voor de dienstverlening dan een gezin dat veel minder water gebruikt. Geen enkel systeem is perfect, maar de verdeling die dit het meest benadert, is die op basis van het waterverbruik.
Conclusie: het is niet het water dat duurder wordt. De waterrekening blijft hetzelfde. De waterrekening wordt gebruikt om de kosten om een eerlijke manier te verdelen. Degenen die meer gebruiken, zoals de hotels, betalen meer.
De impact zal zijn:
66% van onze bevolking verbruikt minder en dus zal de impact ook minder zijn.
Voor wat betreft het vaste tarief voor degenen die aangesloten zijn op de rioleringinfrastructuur (bijvoorbeeld een appartementencomplex op de Boulevard) is het alleen maar eerlijk dat zijn hun aandeel betalen voor een voorziening waar zij al 5 jaar lang gratis gebruik van maken. Als u in Republiek woont, moet u de vacuümtruck betalen om uw septic tank leeg te pompen. Dat hoeft niet als u aangesloten bent. Het is dus niet meer dan eerlijk dat zij hun aandeel hierin betalen, wat neerkomt op 25 usd per maand. Omdat zij hun gedeelte van de infrastructuur die alleen zij gebruiken betalen, kan de variabele heffing ook lager gehouden worden. Er moet niet gedaan worden alsof heel Bonaire dit moet gaan betalen.
Waarom doen wij dit
Laten wij allemaal nog eens bekijken waarom wij dit doen. In de COVID-periode hebben wij werkelijk kunnen merken hoeveel impact het toerisme heeft om onze economie en ook het inkomen van onze mensen. Het kwaliteitstoerisme hecht waarde aan het koraal en aan de verse vis die zij kunnen eten en daarom komen zij naar Bonaire. Door ons koraal en onze vissen te beschermen, zijn wij verzekerd van inkomen voor iedereen hier op Bonaire.
De irrigatieleidingen zijn ook hersteld op grond van afspraken met Nederland, er is een betere distributie van water en dit geldt ook voor de LVV. Wij praten allemaal steeds van zelfredzaamheid. Kijk nu eens naar de LVV, voor het eerste wordt dit werkelijk gerealiseerd. Er is irrigatiewater, er is nu de mogelijkheid om aubergine, okers en kleine komkommers te kopen bij de LVV tegen een aantrekkelijke prijs. En bovendien kunnen de aktiviteiten daar uitgebreid worden om zodoende de kunukero’s een reële kans te bieden om succesvol zaken te doen. Er zijn meer trajecten waar wij als Bestuurscollege aan werken in verband hiermee. Hou er rekening mee dat wij op basis van een duurzaamheidsvisie werken en geen één-dags-vliegaanpak hanteren voor politieke populariteit op korte termijn.
Als bestuurders moeten wij voldoen aan overeenkomsten die het Bonairiaanse eilandbestuur in het verleden is aangegaan. Dat is continuïteit van bestuur dat deel uitmaakt van een verantwoordelijk bestuur. Het zou goed zijn als iedereen met hart voor Bonaire dit principe aanhoudt.
Wij hebben geprobeerd te bekijken hoe deze aangelegenheid op een zo eerlijke en sociale manier in te voeren. Terwijl wij al datgene daaruit proberen te halen waar deze bevolking zelf profijt van heeft:
Duurzame arbeid.
Duurzame visserij.
Duurzame landbouw.
Duurzame gezondheid.
De verordening bevat ook ‘flankerend beleid’. Het gaat om iets waar ik me persoonlijk ervan verzekerd heb dat het voorkomt in de verordening. Voor degene bij wie wij constateren dat het echt moeilijk is om te betalen, zal er sprake zijn van ‘flankerend beleid’ om de kosten te subsidiëren. Het komende jaar zullen er voor NIEMAND bijkomende kosten zijn. De daarop volgende jaren zullen wij nauwkeurig in de gaten blijven houden hoe de heffing het beste geïnd kan worden en hoe ondersteuning te verlenen aan de minderbedeelden in onze gemeenschap.


text:
Virginia Rasmijn, un “Career and Business” coach profesional certifica y fundador di Mustang Matters Coaching, ta forma parti di e grupo di profesionalnan cu a sigui cursonan di Exprodesk na Departamento di Asuntonan Economico y hunto cu algun otro damas a yega na e nivel di Master Class “From Zero to Hero: Mastermind- Empowered Women Exporters”.
E meta principal ta pa e grupo aki, di “Empowered Women Exporters”, internacionalisa y crea aliansanan estrategico pa asina nan por exporta nan productonan, talentonan/servicionan. Cu esaki Exprodesk tin como meta pa encurasha y stimula mas di nos hende muhernan profesional cu tin e potencial pa exporta, cu nan tambe lo por logra esaki door di cera conoci cu e hende muhernan di “Empowered Women Exporters”.
Virginia ta sumamente contento di por comparti su servicionan cu tur hende rond di mundo. Apesar cu e ta fisicamente residencia y basa na Aruba, Virginia ta ofrece su servicionan virtualmente rond mundo.
Cu e pandemia di COVID-19 y e crisis mundial economico cu a hinca nos den temponan di incertidumbre, hende ta wordo pusha pa confronta diferente situacionnan dificil. Significativamente, temponan manera esaki ta ofrece tambe oportunidadnan pa crea un cambio pa mihor.
Ora bo wordo forsa pa adapta, portanan nobo por dal habri, y oportunidadnan nobo por bira atractivo. Virginia tin hopi pasion pa yuda otro hende muhernan discubri oportunidadnan nobo y haya sa con valioso nan ta.
Haciendo esey, su clientenan ta siña conoce nan mes y nan fortalesa, confronta trauma y habitonan malo cu nan a siña den nan hubentud y cambia e idea cu trabou ta un fuente di entrada so, pero cu e por bira tambe e creacion di satisfaccion personal.
Cada persona tin habilidadnan, caracteristicanan, talentonan y un perspectiva unico cu ta haci nan perfecto pa cualkier trabou, proyecto, of direccion di negoshi den cual nan pone nan enfoke ariba dje.
Virginia tin e habilidad den identifica e valor inmenso di e capacidad scondi di hende muhernan cu e ta traha cu ne. Su practicanan di coach ta data bek na e prome añanan den su carera tempo cu ela pone su soñonan riba segundo luga y a ignora su instincto cu tabata bise pa e bay sigui cu su pasion.
Como resultado, Virginia a haci fiansanan pa studia un topico cu e no tabata stima, ela traha den industrianan cu e no tabata sinti nada pa nan, ela sinti su mes insigur den su prestacion di trabou y despues di tempo ela experencia un burnout.
Virginia ta desea di yuda otro hende muhernan pa siña di su propio erornan cu ela comete na comienzo di su carera pa asina por preparanan pa tin felicidad, exito, y confiansa den nan mes y nan carera.
“Mi mester a pasa den henter un proceso di desaroyo personal pa yega unda mi ta awe,” Virginia ta bisa. “Despues cu mi a haya mas confiansa, mi por a logra mi metanan. Awor, mi kier yuda otronan haci mescos.”
Den su sesionnan, Virginia ta purba yuda hendenan kibra e circulo vicioso di huzga nan mes y pa haya e curashi pa tuma risico, busca oportunidadnan nobo cu normalmente nan lo no a busca, pa por sigui realisa nan soñonan.
“Asina hopi hende, specialmente den e temponan aki, ta sinti desespera, y no tin speransa di mira ningun opcion pa nan mes,” asina Virginia a expresa. “Hende ta keda pega den e pensamento cu e unico cos cu nan sa of ta cualifica pa haci ta den e trabou den e industria cu nan a bay skol pe. E berdad ta, cu lo mi kibra bo CV bo dilanti pasobra loke ta para aden no ta mustra ni 20% di bo potencial.”
Mustang Matters Coaching y Virginia a guia clientenan Mericano, Arubiano y Hulandes caba pa resultadonan exitoso y oportunidadnan cu realmente ta showcase y honra nan talentonan. Un di su clientenan, un mama, a logra haya un trabou cu a triplifica su salario, trahando menos ora.
Un otro cliente, cu e coaching di Virginia, a haya curashi pa aplica pa otro trabou cu tabata mas compatible cu ne y cu a aprecia su habilidad y personalidad mihor. Den su rol nobo, e cliente a avanza, rapidamente den un di e top empleadonan y ela sinti su mes bon den e trabou nobo.
Hopi cliente ta acudi na Virginia sin sa kico realmente nan kier, ken nan ta of cua meta pa pone nan dilanti, y esaki ta completamente ok. Virginia tin e don di por yuda hende haya e confiansa y claridad pa por mira posibilidadnan ilimita pa nan mes.
Virginia ta invita cualkier persona cu ta desea di sa mas di ken nan ta, kico nan tin di ofrece, y cu kier haci cambionan significante den nan bida y nan percepcion personal pa probecha di su programanan di “Career and Business Coaching”.
Por ultimo Virginia kier recorda nos tur di lo siguiente“Run wild! Run free! Pasobra ora bo kere den ken bo ta, ningun hende no por stop bo di yega na bo metanan.” Pa mas informacion encuanto di Virginia y Mustang Matters Coaching por bay riba su website: mustangmatterscoach.com, riba e compania su Facebook page @mustangmatterscoaching of via telefoon +297.566.6371


text:
Cuanto cos nos por conta di e ‘grandi’ Elis Juliana. Riba su website tin asina hopi bunita cos bunita scirbi di su bida.
Un grandi di Kòrsou i Antia a bai sosegá. Elis Juliana, konosí komo Òmpi Elis pa un gran mayoria di nos pueblo a fayesé mardugá di 23 di yüni na edat di 85 aña. Elis a sa di yuda nos pone paso na manera sistemátiko pa nos subi seru di sabiduria i di para pa loke nos ta. Un palabra di konsuelo pa su famia i pa henter pueblo di e islanan ku a yega di forma Antia hulandes. Resientemente el a risibí un doktorado honorífiko di Universidat di Kòrsou pa e gran trabou ku el a hasi riba diferente tereno ku tin keber ku identidat, literatura, antropologia, arkeologia, arte gráfiko, i arte plástiko.
Un tiki di e bida di e mucha Elis Juliana:
Opservadó:
For di mucha Elis ta un opservadó minusioso. E ta drenta Jonge Wacht kaminda e ta haña un disiplina masha útil pa su futuro, e ta deklará. “Verkennerij ta pa esnan ku plaka. Nan tabata mira Jonge Wacht komo sekundario. Pero bo ta lesa revista, literatura ku bini for di Hulanda, manera Hou en Trouw. Bo ta siña mil i un kos, pero esun prinsipal: bo ta haña un balor propio ku bo imaginashon di logra algu…un dia, e gana di subi. I tòg bo n’ ta sinti bo inferior pa motibu di bo pobresa na kas. P’esei semper m’a keda konsiderá mi situashon pober na kas komo un rikesa. Straño no, e mésun pobresa ekonómiko ei ta un rikesa mental. Pasobra bo ta haña bo ta inventá, eksplorá bida sin sèn.” Juliana ta kanta den kor Zingende Jeugd na Pitermai, e ta toka den banda di Jonge Wacht i kanta den kor di misa di Pitermai.
Bola
Den mi bola di kristal
mi ta mira den futuro.
Den mi orea sapu ta yora
un kantika di mizeria.
Mi ta mira mi próhimo
disfrasá na eskeleto
lorá den klechi di papel
ta kana tene na muraya.
Mi ta mira un pareha
ta gatia subi trap’i Kranshi.
Madrina a keda ’bou ta pela
kabaron di awa dushi.
Mi ta mira un entiero.
Kuater hòmber ku machete
ta karga morto di moral
lorá den blach’i ramakoko.
Mi ta mira kakalaka sali
fo’i pipanan frusá di Isla.
Un imahen kibrá ta parti
komunion pa totolika
I den fondo leu ayá
lamá di dignidat a seka.
Nos ta hunga ‘tapa kara’
Hasi bèrgwensa ta pa Dios.
Elis Juliana OPI-III:82


text:
~ Rio Grande, den ora di dolor nos ta realisa hopi cosnan di balor.
Bibando den un comunidad den movecion continuo, nos tin di acepta cu e unico cos sigur den bida ta cambio. Completamente berdad! Pero, nos por acepta tambe cu nos historia a hasi nos loke nos ta awe. Tin cosnan cu ta caracterisa un pueblo. Cosnan cu ta hasi un pueblo sinti orgujoso di nan mes y nan ancestronan.
Awo nos sa cu un di e cosnan aki ta e edificio di Rio Grande na Noord. Ora a haja sa cu a basha e edificio di Rio Grande abou sentimentonan emocional a domina riba nos isla. Sentimentonan di rabia, tristesa,cuestionamente, di no por kere.
Nos a haja sa tambe cu eigenlijk no tin un ley cu por evita cu edificionan historico por bay perdi na un forma cruel asina. E boet di 1000 florin cu ta duna pa destrui edificionan historico lo no stroba niun inversionista cu hopi placa pa no basha un edificio abou.
Tin reglanan estricto pa protega naturalesa den Parke Arikok. Dicon no tin reglanan mes estricto pa protega nos herencia cultural? Pa paisnan riba e lista di herencia cultural mundial esaki ta un honor y un punto strategico den mercadeo di nan pais como destinacion turistico. Herencia cultural ta e palabra cu ta describi e monumentonan historico, objetonan arceologico, archivonan y documentonan di un pais y su ciudad y paisahenan. Den hopi pais esaki ta regla pa ley y supervisa pa profesionalnan den e materia. Nos herencia cultural ta hasi nos conciente di nos cultura y nos historia. Pesey ta importante pa nos cuida y preserva nan.
Si ta berdad cu gobierno, e instancianan concerni y e donjo nobo tabatin asina hopi aprecio y balor pa e edificio di Rio Grande, anto nos por puntra nos mes si no tabatin un otro manera pa a jega na un solucion unda tur partido involvi por a haja nan mes?
Por a comunica miho?
Instancianan concerni por a duna mas prioridad na e caso aki?
Bibando den un comunidad unda mas y mas nos ta perdiendo nos identidad como Aruba y Arubiano, lo jega un dia unda di berdad nos ta bisa “A jega ora pa proteha loke ta di nos y di nos ancestronan?”
Nos lo no haja Rio Grande nunca mas bek manera e tabata cu su material di construccion, su historia, su energia, recuerdo y memorianan. Pero podise, djis podise nos por sinja un les di e sabor amargo aki?


text:
KRALENDIJK – Digicel Bonaire ta mantené su promesa di dunabo simplemente mas den e temporada festivo aki tambe. Ku diferente manera pa klientenan risibí mas i pèrmití nan kompartí mas tambe- si nan ta deseá esaki. Rápidamente después di e introdukshon di Digicel komo un operador digital, i e promesa pa ofresé eksperensianan digital potente henter dia i tur dia via di nan 8 App(nan) Digicel ta ofresiendo un abundansia di data pa su klientenan disfrutá, sinti i eksplorá.
Meskos ku Digicel tin un App i un eksperensia pa tur hende sin importá kiko ta nan estilo; tin tambe regalo, ofertanan i rekompensa pa tur hende. Tin hasta maneranan masha great pa klientenan kompartí esakinan, si nan ta deseá. Ken lo no ke kompartí? Ta Pasku!
Digicel ta brinda su klientenan chèns pa gana $2.000. Na momentu ku un kliente paga su kuenta, apliká pa un kontrakt postpaid, Top Up òf aktivá un plan e ta risibí un kantidat di punto ku ta bai den e tómbola digital asina e ta partisipá pa gana premio semanal i e premio mayó na final di e kampaña.
E Pasku aki, tur 8 App, lo ta núkleo di selebrashon. MyDigicel App, BiP, Sportsmax, Billo, D’Music, Playgo, GoLoud i Loop, kada un den propio estilo lo tin entretenimento i maneranan interaktivo pa ofresé simplemente mas!
E Pasku aki, i enrealidat tur momentu, e MyDigicel app ta kaminda bo mester ta pa ‘shake’ i kompartí. Klientenan por regalá otro Digicel Prime Bundle den e MyDigicel App. Ku e espektakular ‘Shake To Win’ por gana premionan ora bo aktivá un plan eligibel òf premio garantisá tur djasabra ku chèns di gana day pass pa hotèl, voucher pa supermerkado i restorant i hopi mas durante e temporada festivo aki. Tambe bo por gana e.o. data, minüt lokal i internashonal i deskuento riba prime bundles. Aún mas mihó ta ku pa e último premionan aki klientenan tin opshon di keda ku nan premio òf regalá e premio na otro persona.
Esei no ta tur kos. E sentro di un bida digital naturalmente ta un telefon ku ta duna klientenan oportunidat pa eksperensiá mas. P’esei Digicel lo ofresé diferente oferta di telefòn ku un plan postpago òf prepago na un tremendo preis.
Roeland van der Hoeven, CEO di Digicel ta komentá “Simplemente mas; esei ta nos promesa awe i tur dia di aña. Enrealidat, kada minüt di dia. Pero e Pasku aki, ora nos papia di simplemente mas- nos no ta papia di un ‘mas regular’- nos ta papia di mas mihó ku nunka, un brote di kos bon, di un ‘mas espektakular’. Nos ta orguyoso di ta Mas Mihó Huntu i entusiasmá pa hasi e Pasku aki e mihó pa tur nos klientenan.”


text:
Despues di e pelea di Maywetaher kontra Ortiz ku a kaba di forma kontroversial den di kuater rònt djasabra último, tur hende a keda ku gana di manera un bon pelea di bòkseo. Pa e aña aki a keda práktikamente dos pelea grandi mas. Un di nan ta e pelea di Miguel Cotto kontra Antonio Margarito dia tres di desèmber i e otro ta e pelea di Manny Pacquiao kontra Juan Manuel Marquez dia 12 di novèmber.
Esaki lo bira e di tres biaha ku Pacquiao ta bringa kontra Marquez. Tin hopi atenshon riba e pelea aki teniendo na kuenta ku esaki por ta Pacquiao su último pelea promé ku e enfrentá Floyd Mayweather. Den pasado nunka e pelea di Pacquiao i Mayweather no a kristalisá pa e motibu ku Pacquiao no kier a someté su mes na tèst di droga. Mayweather a bisa ku e no ta bringa kontra Pacquiao si e no hasi e tèst di droga.
Siguientemente bo por mira e promé pelea di Pacquiao kontra Marquez na aña 2004 ku a bira un di e pelea nan mas memorabel i kontroversial di último tempu. E video nan ta kortesia di: ESPNDeportes
Kuater aña despues na 2008 Pacquiao a bolbe topa Marquez despues ku nan promé pelea a terminá den un empate.


text:
WILLEMSTAD (FEDAKO) — Durante wikènt benidero, dia 20 i 21 di yüni pa ta eksakto, Federashon di Ahedres Kòrsou (FEDAKO) lo tene su kampeonato Hubenil di ahedres pa nos ahedresistanan te ku 20 aña. E aña aki e evento lo bolbe tuma lugá na Sentro di Bario Janwe.
Na e evento di djasabra próksimo por partisipá muchanan ku a nase na aña 1995 of despues. Tur mucha ku partisipá lo hunga den un solo grupo pa determiná ken lo bira kampeon di ahedres hubenil 2015. Na final di e kompetensia di 5 buèlta di 1 ora pa wega pa kada partisipante lo evaluá resultadonan individual pa premiashon den diferente kategoria di edat.
FEDAKO ta ekstendé un invitashon na tur nos hóbennan amante di e deporte noble pa hasi akto di presensia i bin kompetí djasabra i djadumingu awor.
Inskripshon ta kosta fl. 5,– pa mucha i mester registrá 09:30 ‘or na Sentro di Bario Janwe pa partisipá.
Pa mas informashon por yama 512 0007.


text:
-
Contact
- lionel_326@hotmail.com
E penis ku tin e muhénan loko—historia real!
Den mayoria kaso bo ta haña ku ta hende hòmber ta esun ku ta purba konvensé un muhé pa sèks kuné. Tin muhé ta asta apliká un ‘90-day rule’ promé ku nan bai kama ku un hòmber i tin ta keda wanta hòmber abou dos aña largu promé ku e hòmber por sèks ku e muhé.
Pero mi konosé un kaso kaminda un muhé a konosé un tremendo gai, i pa un motibu òf otro e gai tabata selibato. E hòmber aki ku yama Chris, tabata bisa ku e ke kasa promé ku sèks, i niun muhé—maske kon bunita i sensual e muhé ta—no por a logra pone Chris kibra ku su regla. Pero no ta semper Chris tabata selibato. Ten ku Chris tabata mas yòn, e tabata sèks ku kua muhé ku e topa. Chris práktikamente no por a mira saya. Tur muhé ku e haña atraktivo, e kier a bai kama ku nan. Chris tabata un dje hòmber nan ku tabata fingi relashon, djis p’e por haña muhé den kama. Dor ku Chris tabata medio puto, hopi muhé ta papia di Chris su órgano seksual. Den kaya tin papia ku Chris su órgano seksual tin algu apart kuné. Pero ora bo puntra ta kiko e tin apart, ku si ta grandi e ta, ku si ta mané banana dominikano e ta, òf ku si motor vibradó tin den dje, niun hende no ta bisa ta kiko tin asina apart ku Chris su pénis. Úniko kos ku nan ta bisa ta ku nunka nan a yeg’i di mira algu asina, i ku ta abo mes tin ku mir’é, sino lo bo no kere.
Di e forma ei un amiga di mi ku yama Naomi—ku a sera konosí ku Chris na ‘North Sea Jazz Festival 2018’—a bin tende den kaya di Chris su pénis. Tur hende tabata bisa Naomi ku dia e mira e pénis di Chris, e lo keda boka habri. E muhénan ku a yega di bai kama ku Chris ta asta yama su pénis “fenómeno”. Naomi a puntra tur hende ta kon e aparensha di e “fenómeno” ta, i dikon tur hende ku drumi ku Chris ta keda papia asina tantu di dje, pero niun hende no ke bis’é.
Esei a hasi Naomi mas kurioso i Naomi a purba tur manera pa Chris por sèks kuné. Pero Chris a bisa Naomi ku e ke siña konosé promé i despues di tempu, si tin un kímika entre nan, nan lo yega na sèks ku otro. Naomi a bai di akuerdo i asina nan a kuminsá sali ku otro.
Nan tabata bai kome, bai keiru na banda abou, bai Movies etc., pero kuriosidat tabata mata Naomi. Ora nan bai restorant, Naomi ta purba pa laga Chris bebe mas tantu posibel, ya asina e por benta su kurpa riba dje. Pero Chris no a kai aden. Ora nan bai banda abou, nan ta bai laman i Naomi tabata purba fula na su karson pa wak kiko e ta sinti. Chris semper tabata kita su man. Un bia na banda abou Naomi a proponé pa nan bai keda na wikènthùis nan dos so, ya asina Naomi por purba haña chèns kuné. Pero tòg nada no tabata pasa. Chris a keda komporté manera Papa Benedikto 16.
Un bia Naomi a bai serka Chris na su kas, i nan a keda wak pelíkula te lat. Despues Naomi a hasi mané ku e tin soño i pidi pa e por keda serka Chris. Chris a lag’é keda, pero e no ke pa nan drumi huntu riba e mesun kama. Naomi a drumi sunú riba kama di Chris miéntras Chris tabata drumí den sofá. Mardugá Naomi ta lanta ku laken rònt di su kurpa i bai drumi riba sofá banda di Chris. Na momentu ku Chris a ripara esei, el a lanta bai drumi riba kama i laga Naomi den sofá. Mainta trempan Naomi a spièrta, el a bai den su tas, saka su dildo, kuminsá masturbá i hasi hopi zonido di eksitashon pa yama Chris afó. Chris a sali for di kamber, mira Naomi i Naomi a yama Chris bis’é bini serka dje. Chris a bai serka dje, miéntras Naomi tabata sigui masturbá. Dado momentu Naomi a kuminsá sunchi Chris i purba kita su paña for di su kurpa. Naomi a logra kita su kamisa pa promé bia. Nan a sigui sunchi, i Naomi a kue Chris su man, pone na su vagina ku na e momentu ei tabata papa muhá. Chris na e momentu ei a bira hopi eksitá i a bis’é “He eh, mama bo t hopi muhá.” Naomi a bis’é, “Si papi, mi ke bo chinga mi.” Naomi a pone man na Chris su karson i kuminsá lòs su karson. Na e momentu ei Chris a bis’é, “No no no, stòp”. Naomi a bira puntr’é “Dikon dushi, dikon bo no ke sèks ku mi? Bo no ta haña mi atraktivo?” Chris a bisa Naomi, “Kompolaga, bo ta hopi bunita i atraktivo.” Naomi a puntra Chris, “Kiko ta e problema anto? Bo kos no ta funshoná? Bo tin problema ku erekshon?” Chris a bisa Naomi, “Ètòl no. Mi patin ta funshoná mané chubatu feros.” Naomi ku un stèm iritá ta bis’é, “Awèl ta kiko te problema anto? Mi tin ratu ta tira mi kurpa riba bo. Mi tin ratu kaba ta sali ku bo, ta ‘flirt’, ta purba haña bo den kama pero tur bia bo ta ninga mi. Splika mi ta kiko t’e problema anto.” Chris den un tono serio a bisa Naomi, “Mi a splika bo un bia kaba. Mi ke pa e siguiente persona ku mi sèks kuné ta un persona spesial. MI ke pa nos hasié paso nos tin amor pa otro, i no pasó nos tin speshi. Mi ke pa nos tin kímika i pashon pa otro. P’esei mi ta warda mi mes pa e persona ku meresé esei di mi. Anto si abo tin purá pa sèks, òf bo tin problema ku mi apstenshon, mihó nos legumai e kos aki anto. Naomi a bira wak Chris i bis’é “Bo ta laga mi bai ku speshi?” Chris a kana bai na porta habri porta di kas i bis’é “Dal un baño friu ora bo yega kas.”
Naomi a piki su kosnan i kana bai direkshon di porta. Na porta el a bisa Chris, “Bo por sikiera laga mi wak ta kiko ta e fenómeno.” Chris a bisa Naomi, “Oh, te kos ei bo tambe ta tras di dje?” Naomi a bis’é, “Plis, nos a sali ku otro pa tres luna kaba. Bo por sikiera laga mi wak ta kiko t’e kos asina apart ku bo tin na bo patin”. Chris a keda ketu pensa. Naomi a bis’é “Plis Chris. Mi ke djis wak, i mi ta bai. Wak so, mi ke wak.” Chris a bis’é “Bo ta bai spanta. Tabata tin hopi muhé ku no por a dil kuné.” Naomi a bis’é, “No, lo mi no spanta, i si ta asina mes, lo mi purba dominá mi mes. Mustra mi e por fabor. Mustra mi.”
Chris a bisa Naomi, “Bon, sak abou pa bo por wak.” Naomi a sak. Chris a pone man na su karson, i baha e karson pa Naomi mira. Naomi a kai den shòk i a keda sinku minüt largu sin por a papia.
Chris a puntra Naomi si e ta okay i Naomi a keda wak e pénis i bisa, “Pero kon por ta? E kos aki no por ta di bèrdat.”. Chris a bisa, “Pero e ta si”. Naomi a puntra Chris, “Asina bo a nase kuné.” Chris di, “Si, anto for di 14 aña mi a kuminsá maluzá di su poder. Hopi muhé a bira loko kuné.” Naomi tabata tin hopi gana di pusha Chris den kamber riba kama pa e tèst e fenómeno, pero el a kontené su mes i respetá Chris su desishon di ke apstené. Despues di a keda wak un ratu mas el a puntra Chris,“Mi por saka su potrèt pa mi ten’é pa rekuerdo?” Chris di ku Naomi, “Si esei ta hasi bo kontentu, dal bai.”
Naomi a saka potrèt di Chris su fenómeno i a mand’é pa mi wak. Awèl, mi a yega di wak hopi hòmber sunú. Mi a yega di wak hopi pelíkula di pòrno. Mi a yega di mira diferente tipo di patin. Pero e fenómeno aki si a laga asta mi mes di shòk. Por poko mi a bira mariku tumadó. Mi mes lo a bula riba Chris djis pa mi tèst e patin ei. Mas ku klaro awóraki bo tin gana di sa ta kon e fenómeno di Chris ta. Bo ke sa kiko di spesial tin na dje. Mi ta imaginá mi ku bo tin hopi gana di wak e potrèt ku Naomi a saka. Mi tin e potrèt, pasó Naomi a manda e potrèt pa mi, pero mi a primintié ku lo mi no mustra niun hende. Pasó ami konosé e historia di Chris, pero ora otro muhé mira e fenómeno di Chris, nan no ta buska drechi, i tur ta buska Chris pa drumi kuné. Anto bo sa bon bon ku Chris no ke esei. Chris ke algu spesial, anto e no ke niun muhé ku ke drumi kuné djis pa tèst su fenómeno. Pues lamentablemente mi no por mustra bo e potrèt akiriba. Loke si mi por konsehá bo hasi ta lesa e buki “Hink’é aden“. Mi no ta bisando ku eiden mi a pone e potrèt ku Naomi a manda pa mi, pasó si Chris haña sa, e lo rabia ku Naomi i Naomi lo rabia ku mi. Mi a simplemente rekomenda bo un bon buki. Nada menos i nada mas. Partikularmente kapítulo kuater, pagina 52 ta kontené un potrèt noh— lo bo gust’é. Hopi vitamina—òmbu, para ketu!
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
ORANJESTAD: Diamars atardi e di dos grupo consistiendo di 62 studiante a sali cu KLM rumbo pa Hulanda pa continua cu nan estudio. Minister Endy Croes tabata un bes mas presente na aeropuerto pa desea e studiantenan un bon biahe y hopi exito den nan estudio avansa. Prome cu e studiantenan a aborda e boeing 748, Minister Endy Croes a comparti algun palabra di motivacion cu e studiantenan.
Minister Endy Croes den nomber di Gobierno di Aruba ta desea e studiantenan tur clase di exito den nan futuro. Alabes ta conseha e studiantenan pa aplica e 4D tanto den nan estudio como tambe nan bida, sigur nan lo logra exito. E prome D ta di deseo, boso tin e deseo pa por bay continua cu boso estudio na Hulanda. D di disciplina cu bo mester tin pa bo logra bo metanan. E tres D ta e dedicacion cu bo mester traha extra pa asina concretisa bo metanan y e ultimo D ta di determinacion pa logra e diploma. Enseñansa ta e yabi pa bo futuro. Exito, hopi forsa y mi ta sigur cu boso ta logra. Aruba ta warda bosonan bek cu brasanan habri pa yuda nos dushi isla sigui progresa.


text: Fittipaldi Pietersz, kende fin di siman ku a pasa, tabata na Sint Maarten pa dragrace, a konta su mal eksperensia, kaminda el a aksidentá ku su motosaikel. El a bisa ku e biahe pa Sint Maarten i e idea ku e organisashon ‘Caribean Motorsport Summer Fest, CAMOSUFE’, tabatin, tur kos tabata bon pensá. Loke si no a kana bon ta e parti di aktividat. Djis pa bisa algu kòrtiku di un storia hopi largu; ‘CAMOSUFE’ no tabatin pèrmit pa organisá e kareda ku mester a kuminsá djabièrnè 6 di yüli. A logra e pèrmit djasabra mèrdia i djadumingu anochi kareda a kuminsá i solamente algun buelta a tuma lugá. Solamente algun buelta; pasobra momentu ku ami a dal den e barikada, pon’é na e parti final di e kaminda, ku e organisashon a krea pa pusta, esta riba kaya, polis a opta pa stòp a aktividat. Personalmente mi tin ku bisa ku e sitio no tabata apropiá, no pasobra ami a kai, sinembargo hopi kos no tabata korekto! Otro kos, apesar ku ami i mas koredó a informá di e situashon, miembronan di e organisashon no a hasi kaso. Seguridat tabata laga hopi di deseá. A pone saku di santu kantu di e kaya, loke no tabata korektamente pon’é i e kaya tabata smal pa motosaikel i outo. (djis pa menshoná; mas smal ku kaminda di bai Sorobon). E parti di outo no por a kontinuá debí ku 2 outo no por a para banda di otro i pusta. 2 kachó tabata move bai bin riba e kaya pa pusta, hende tabata pasa riba e kaya i no duna oido na esnan ku ta dirigí kareda. E parti final kaminda ami a dal den dje, mi tin 24 aña ta drag, nunka mi a tende, mira niun kaminda ku nan ta organisá dragrace, ta pone barikada i saku di santu na e final pa stòp e vehíkulo ku ta den kompetensia. Mi ta lag’é te aki pasobra tin mas kos ku mi por bisa. E por ta zona fuerte, sinembargo mi no por bisa otro kos, si esei tabata loke a sosodé. Mi ta bisa loke a sosodé, pasobra hopi hende a puntrami; kiko a sosodé ku abo a kai, pasobra nos sa ku bo tin hopi eksperensia. Esei ta bèrdat i apesar ku mi tin hopi aña di eksperensia, mi por kai for di e motosaikel kualke momentu. Loke a sosodé na Sint Maarten no mester a pasa. Si tur kos tabata na un manera apropiá pa pusta, tur kos lo a kana bon i e chèns tabata hopi grandi ku mi lo a bai ku premio. Gran parti di koredónan aya tabata bisami nan no ke pusta ku mi, mirando kon bon mi tabata kore, ora di tèst.” Riba papel te na e momentu ku mi a aksidentá solamente ami i un motosaikel di Kòrsou a kore den 5 sekònde. Danki Dios mi a sali ileso for di e kaida, solamente mi dede chiki di pia i mi pink a hincha djis un tiki i e sigiente dia mi a lanta poko steif.


text:
Ta dicon mi closet a bira asina yen y slordig?
E bulto di paña cu tur dia bo ta pone y saca for di bo closet cu hangernan di banda cu mita paña cologa na dje ta converti un area cu mester ta funcional den un desastre. Hopi biaha nos ta cumpra paña nobo y nos no ta saca esunnan bieu.
Pensa kiko ya bo a bisti y cu bo a gusta den e ultimo tempo y dicidi kiko ta bay y kiko ta keda.
1 MINUUT: REUNI TUR LOKE BO TIN MESTER
Prome cu bo habri bo cashi of closet, prepara un par di saco y baki di plastic pa yuda bo sortia tur paña. E dos bondernan cu bo ta bay traha ta un pa donacion y un pa benta afo of pa corta pa uza como vod. Pañanan mas elegante cu bo no ta bay bisti mas; bo por escohe pa bende of pa regala un hende/amiga cu tin mester algo pa e bisti pa un ocasion special.
Por ta cu bo ta kere cu bo tin mester di mas saco , hanger y baki di plastic…..
NO CUMPRA NADA!.... esakinan lo djis bira mas rommel den bo cas.
1 MINUUT: LIMPIEZA
Pone cla: tur cos pa cu bo mester pa limpieza, vod/rapo humedo, multipurpose cleaner, basora, scop y stofzuiger.
3 MINUUT: SACA TUR COS AFO
Riba bo cama ta e lugar mas logico pa reuni tur bo pañanan .
Si ya bo tin den bo closet/cashi tur paña surti manera saya, blusa , shimis y carson separa caba pone nan mescos riba bo cama. Saca tambe tur baki y organizers afo, pa bo closet keda to almente bashi.
3 MINUUT: LIMPIA BO CLOSET
Awor cu bo closet ta completamente bashi, hasi e lachinan limpi, tambe tubo/bara di paña, murayanan y ful rond den bo closet cu e vod humedo. Despues stofzuig of bari full bo closet pa kita tur stof y tera cu por a keda atras.
3 MINUUT : WAK DEN BO CLOSET
Prome cu bo pensa pa pone tur cos bek den bo closet, dal un par di stap patras y check bon e espacio den bo closet. Pensa riba kiko si a funciona y kiko no.
Pensa riba:
Paña, sapato, tas, faha y acesorionan cu mas bo ta uza.
Cosnan cu semper bo tin problema pa yega na nan.
Cua cosnan lo ta miho pa bo dobla, y cu no mester ta necesariamente colga.
15 MINUUT : REVISA TUR BO PAÑANAN
E paso aki sigur por tuma mas cu 15 minuut, pero e por bay lihe tambe si bo ta un persona decidido y si bo tin e custumber di hasi esaki cada 3 of 4 luna.
Awor ta e momento cu bo ta bay tuma un pa un; sea pañanan, sapato, tas of acesorionan y dicidi cua ta keda y cua ta bay bek den bo closet/cashi.
Pa Yuda Bo Mes Dicidi Mas Lihe,
PUNTRA BO MES E 4 PREGUNTANAN AKI:
E ta sirbi mi of pas mi ainda?
Mi a bisti’e of uz’e den e ultimo 12 lunanan ?
Mi ta bay drech’e ? ( esaki ta relevante na paña of acesorionan cu mester drecha of cu ta daña)
Mi ta sinti mi sigur den dje?
Si e contesta ta “NO” na cualkier un dje preguntanan aki, pone un banda en bes di pone bek den bo closet/cashi.
Si bo uza e palabra mi LO MESTER keda cun’e, como hustificacion pa keda cun’e, esaki ta un indicacion cu bo mester lag’e bay.
Una bes cu bo tuma bo decision di keda cu loke bo a scoje; pone tur esakinan bek den bo closet.
Organisa bo pañanan mescos hunto, por ehempel;
Blusa, saya, shimis, carson, jacket y purba pasa lihe door di tur paña y acesorionan.
Si bo tarda bo ta haya bo ta keda pensa mucho riba e pañanan cu bo tawata fit antes den nan, pa bo trabao of lifestyle.
Bo meta ta pa bo closet traha pabo, pa e hende cu bo ta awe.
4 MINUUT: HASI’E NECHI Y AGRADABEL
Una bes cu bo closet ta yen atrobe cu solamente loke cu bo a keda cune, tuma un par di minuut pa organisa tur cos na nan luga na e tipo di e prenda y color.
1 MINUUT : FINALISA TUR COS
Tuma e saconan di haci donacion y pone nan mes ora den bo auto. NO lagan an poni un caminda unda cu nan lo stroba. Pone e otro saconan di cosnan pa bende y regala tambe un banda, tape esakinan c’un papel riba nan pa indentifica kiko tin den nan.
Ken sa, por ta e proximo experiencia di organisa bo closet lo dura solamente 15 minuut !!


text:
KRALENDIJK – Djárason último den oranan di anochi, promé ku e partido final pa e prome Super Cup 2019 entre e ekiponan di Real Rincon i Estrellas, tabatin e apertura ofisial di kampionato futbòl 2019-2020 di nos isla.
Esaki a inisiá ku desfile di rèfrinan i e 10 ekiponan ku ta den e próksimo temporada di futbòl, unda e ekiponan a marcha subi tereno di wega di Stadion Antonio Trenidad na Rincon i posishoná nan mes meimei di tereno.
Aki e presidente di di FFB, sr. Ludwig “Luti” Balentin, a hiba palabra i dirigí su mes na e ekiponan presente, i tambe e fanatikada di futbòl ku tabata presente.
Kordinadó di kampionato ku ta sr. Patrick Mariana tambe a dirigí su mes na e ekiponan.
Sr. Balentin den su diskurso a pidi e ekiponan pa demostrá futbòl i no lubidá ku e ekipo ku hunga mihó i hinka gol ta gana.
Tambe e la hasi yamada na e fanatikada pa kòrda riba komportashon, apoyando bo ekipo faborito na un manera bon sin insulto.


text:
Edjean Semeleer a habri e anochi cu e cantica ‘Recuerdo’ di Ramon Krozendijk cu a laga tur hende keto keto…pa Edjean y hendenan presente ‘Recuerdo’ ta simbolisa E Aruba cu nos tur ta stima y cu ta cambiando cada dia mas…pesey Edjean ta bisa: “Den cada rol di nos bida, ta bon pa nos ta conciente di e ehempel cu nos por ta cu e cosnan cu nos ta hasi, bisa y pensa”. Danki Edjean, abo riba bo mes ta un inspiracion di e Arubiano di noble curason. E ta radia, no solamente di bo canto, pero di henter bo ser.
Belquis Moreu a comparti 4 palabra cu por juda un hende transforma su bida. Nan ta ‘danki’, ‘mi stima bo’, ‘despensa mi’ y ‘pordona mi’. E publico a bisa e palabranan mientras nan ta hasi tapping.
Continue reading “Birando E Cambio tabata un workshop diferente…”


text:
ORANJESTAD (AAN): Siman pasa Minister Endy Croes a reuni cu directiva di Aruba Badminton Federation.
Presente na encuentro ameno tabata sra. Su Yin Lau, secretario general y sr. Terence Sybesma, Presidente di e federacion.
Meta di e reunion tabata pa cera conoci cu e directiva di Aruba Badminton Federation. E federacion a duna un presentacion amplio na e mandatario di Deporte di e proyecto CAREBACO 2023 INTERNATIONAL.
E competencia ta programa pa tuma luga na luna di augustus 2023, na unda cu Aruba ta pais anfitrion. Ta premira cu 12 isla di Caribe y mas di 200 atleta ta competi den e campeonato internacional di badminton.
Un otro proyecto cu Aruba Badminton Federation tin programa pa organisa pa prome biaha den regio di Caribe ta Special Olympic di Badminaton Internacional. Na final di e reunion e mandatario a ricibi un tshirt for di directiva di Aruba Badminton Federation.
Minister Endy Croes ta gradici nan pe bishita y ta desea e Aruba Badminton Federation tur clase di exito cu e preparacion di CAREBACO 2023 INTERNACIONAL. Cu deseo, disciplina, dedicacion, determinacion ta logra bo meta.
https://diario.aw/categories/noticia/deporte/minister-di-deporte-a-reuni-cu-directiva-di-aruba-badminton-federation#sigProId1b300c0ca3


text:
KRALENDIJK – E di 35 festival di tumba hubenil a tuma lugá djasabra anochi den stadion Antonio Trinidad na Rincon. 3 partisipante tabatin i kada 1 a duna tremendo presentashon. Promé kantante tabata Jurion Ascencion ku un komposishon di Chendell Beaumont kompaña pa “Whopper band”. Di 2 partisipante tabata Juriella Josephia ku un komposishon di Johny i Dwight Leoneta kompañá pa “Krioyo Band”. Di 3 i último partisipante tabata Irlenska Martinus kende tabata Reina di tumba hubenil 2019. E tambe tabata kompañá pa “Krioyo Band” defendiendo su korona. E kompositor tabata Nataniel Melaan. Despues den ‘showtime’ a presentá riba esenario Aaliyah Heyliger kende ta di 3 finalista den festival di tumba hubenil na Kòrsou i Rei di tumba hubenil di Kòrsou Chrysander Leonora. Despues a kontinuá ku e parti di resultado final di festival di tumba hubenil.
Mihó letra: Waw! ”Fantastiko”.
Kompositor ganadó: Djoni Leoneta.
Areglista ganadó: Dwight Leoneta.
Segundo finalista: Jurion Ascencion – Un karnaval positivo
Promé finalista: Irlenska Martinus – Karnaval bo ta di fiesta
Reina di tumba hubenil 2020 a resultá Juriella Josephia – Waw! ”Fantastiko”


text:
MARCHA DI SEÚ TA TUMA LUGÁ DJADUMINGU, 3 DI YÜLI 2022
MINISTERIO KONSERNÍ ENSEÑANSA, SIENSIA, KULTURA & DEPORTE
MARCHA DI SEÚ TA TUMA LUGÁ DJADUMINGU, 3 DI YÜLI 2022
PUBLIKÁ RIBA 11 APREL 2022
WILLEMSTAD – Minister di Enseñansa, Siensia, Kultura i Deporte (ESKD), Sr. Sithree van Heydoorn, ta partisipá na pueblo di Kòrsou ku a proponé na Fundashon Kultural Seú Kòrsou (FKSK), pa marcha di seú tuma lugá riba djadumingu, 3 di yüli 2022. Esaki, despues di a hiba deliberashon ku diferente departamento di gobièrnu ku ta envolví ku trabounan pa ku marcha di seú.
Minister a pidi FKSK pa someté e kambio di fecha aki na aprobashon serka su miembronan. Den un reunion riba djárason, 6 di aprel último, gruponan a bai di akuerdo pa organisá un marcha den kuadro di Dia di Bandera. E marcha ta tuma lugá den e fin di siman di Dia di Bandera i ta kulminashon di un seri di aktividat den e fin siman di 1 pa 3 di yüli 2022.
E aktividatnan akí ta kuminsá for di djabièrnè promé di yüli (pronto ta anunsiá e aktividat aki), siguí pa Dia di Bandera ku ta riba djasabra 2 yüli i kulminá djadumingu 3 di yüli 2022 ku e Marcha di Seú. E marcha tin komo lema “Seú ta bai Kaya” i e ruta ta di Tesoro Building, Franklin D. Rooseveltweg, pa Aqualectra na Otrobanda.
Minister van Heydoorn ta tene pueblo informá di e desaroyonan.
—
Sr. Sithree van Heydoorn
Minister di Enseñansa, Siensia, Kultura i Deporte


text:
ORANJESTAD, ARUBA (Feb 03, 2020) – Cosecha ta organisadiferente workshops creativo den su Centro Creativo na San Nicolas den luna di februari.
Diasabra 15 di februari, Sharina Gumbs ta den Cosecha cu un abstract painting workshop. Despues di asamblea un figura di mata di coco riba canvas, e participantenan lo wordo guia pa pintanan mesun mata di coco den estilo abstracto. E workshop lo tumalugar di 02.00 pm – 04.30 pm. Edad pa por participa ta 10 anja bai ariba y e prijs pa por participa ta AWG 45.00.
Diamars 18 di februari, Merveline Geerman ta organisa pa e siman di vakantie un tayer di mosaic pa nos muchanan. Durante e workshop aki, muchanan lo sinja con pa traha un pushi cu e material di tegel. Esaki lo sosode bou di guia profesional di Merveline. Cu e workshop aki, Cosecha y Merveline tambe kiersigui aporta na sinja nos muchanan pa stima bestia. E workshop lo tuma lugar di 10.00 am – 01.00 pm. Edad pa por participa ta 7 anja bai ariba y e prijs pa por participa ta AWG 40.00.
Diabierna 21 di februari, Claudia van Kessel ta sigui cu su di tres mosaic workshop di e linea Asiatico cu e ta duna na Cosecha. E biaha aki bo por traha un Waaier Asiatico. Manera ta strandarddi e workshop aki, ta traha e piesa na Cosecha di cual piesa tinhopi detaye y lo haja material y instructions pa hasi e grout na cas. E workshop lo tuma lugar di 05.00 pm – 07.30 pm. Edad pa por participa ta 15 anja bai ariba y e prijs pa por participa ta AWG 50.00.
Diabierna 28 di februari, Merveline Geerman ta sigui cu su tayernan popular di mosaic unda ta traha diferente parha local. E anja aki Merveline ta combina e material di tegel cu material cu e ta obtene den naturalesa. E biaha aki por traha nos parha chuchubicu ta para riba un cadushi. E workshop lo tuma lugar di 05.00 pm – 08.00 pm. Edad pa por participa ta 15 anja bai ariba y e prijs papor participa ta AWG 50.00.
Diasabra 29 di februari, Gardenia Kock ta ofrece un Mandalaworkshop unda por traha un Bird House di calabas. Despues di un session cortico di meditacion, Gardenia lo guia participantenan e arte di Mandala pa por decorda nan calabas. E workshop lo tumalugar di 02.00 pm – 05.00 pm. Edad pa por participa ta 10 anja bai ariba y e prijs pa por participa ta AWG 50.00.
Tur prijs ta inclui material y refreshment.
Inscripcion ta necesario y esaki ta tuma lugar na Cosecha San Nicolas of na Cosecha Oranjestad.
Pa mas informacion por tuma contacto cu Cosecha San Nicolas natelefoon 5878708 of Cosecha Oranjestad na telefoon 5878709. Tambe por manda un email na cosechaworkshop@gmail.com.


text:
Federacion Arubano di Futbol (AVB) a tene un tayer p’e clubnan di division honor riba e cambionan cu ta aplicando. AVB ta den un proceso y ta conta cu sosten di Gregory Engelbrecht, Sport Manager Consulting, pa promove mas profesionalismo, mihor organisacion den e famia di futbol di Aruba. E idea aki a cuminsa 2 aña pasa, pero ful e proceso di haya aprobacion cu structura di FIFA, a tarda un poco.
A cuminsa cu e di 2 parti di esaki y den e dianan aki Gregory Engelbrecht a delibera cu stakeholders di AVB. El a cuminsa sinta prome cu Directiva di AVB, cu e staff di AVB y despues cu clubnan di Division Honor. Tambe e lo reuni cu Division 1 y otronan p’asina tur hende y grupo di AVB por ta riba e mesun liña di structura.
A forma un kader pa tur tin e mesun comprendimento y e obhetivo ta pa tur grupo compronde nan rol y e contexto di structura di AVB. Esey lo yuda e eficiencia di comunicacion, pero tambe e tipo enfoke cu nan tin pa loke ta nan rol si ta di miembro di bestuur.
Tur esaki ta loke ta spera di nan, kico nan tin cu aporta, segun Gregory Engelbrecht. Si ta un club esey t’e contexto cu ta spera di bo, pa nan por haci nan trabou y sigui enfoca riba loke nan mester p’e organisacion ta mas eficiente y cuminsa traha na un forma mas profesional.
Tambe e ta yudando cu e funcionnan den AVB pa por atrae personanan califica p’e trabou, pasobra aworaki falta.
E feedback cu Gregory Engelbrecht a ricibi den e prome parti di presentacion tabata bon, hopi pregunta a bin dilanti. Por a mira cu hopi cos tabata prikel, un tiki mas operacional y mester saca nan un tiki mas afo y haci esaki mas strategico. Esaki ta pa nan ta un tiki mas riba nivel cu AVB ta pensa prome cu bay e siguiente stap di operacional.
Na final di dia lo traha un raport kico tur t’e cosnan mas importante cu e clubnan ta haya. Esaki ta e prome stap. E idea ta pa yuda e clubnan desaroya y yega mas leu, pasobra tur kier t’e mihor, funciona mihor y tin facilidadnan pa ofrece hungadornan.
Hopi club tin hende nobo, pero tin pensamento anticua y tin cierto manera di traha. Tin manera pa cambi’e y AVB sa di dje, pero e ta un proceso cu ta bay poco-poco.
Discusion ta hopi importante, comparacion di ideanan, mustra otro kico ta haci y ora ta haya e pensamento cu si esey por mi tambe por.
Na final e opcion ta keda n’e clubnan mes, FIFA ta pone par di rekisito y ta pone bo pensa riba e direccionnan. AVB mester cumpli cun’e y e clubnan mester cumpli pa keda fit den e direccion ey. Tin cierto regla cu AVB tambe mester sigui. Na final e responsabilidad di e direccion cu AVB ta bay ta parti di e responsabilidad di e clubnan.


text:
Leendert Rojer
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Leendert A.B. Rojer tabata minister plenipotensiario di Kòrsou na Hulanda entre 13 di aprèl 2017 i prome di yüni 2017. E tabata e di sinku minister plenipotensiario desde ku Kòrsou tin e status di pais den Reino Hulandes. Su nombrashon tabata riba petishon di e partidonan di koalishon di e gabinete interino bou di promé minister Gilmar Pisas y a kubri e periodo te ku e gobiernu nobo keda formá despues di e elekshon di dia 28 di aprèl 2017. [1] Despues di su retiro dia prome di yüni 2017 Anthony Begina a asumi e puesto.[2]


text:
Compensacion di Salario durante Verlof di Parto
Compensacion di salario durante Verlof di Parto (zwangerschapsverlof) ta un servicio importante cu SVb ta sigui duna durante e Shelter in Place.
Pa haya e compensacion ta conta e siguiente condicion:
- E dia cu e Verlof di Parto cuminsa e trahado mester tin un salario
E prome yama pa paga e verlof ta e doño di trabao. Den caso cu e doño di trabao no por paga esaki, tuma contacto cu SVb mediante info@svbaruba.org. Den e mail menciona nomber completo, fecha di nacemento y un number di telefon.
Pa mas informacion por tuma contacto cu nos via info@svbaruba.org.


text:
Prome Minister Evelyn Wever-Croes: ARUBA AWOR TA DEN CODIGO ORAÑO Ta importante pa preveni y percura pa ta bon prepara
ORANJESTAD – Prome Minister di Aruba Evelyn Wever-Croes hunto cu Bureau Rampenbestrijding, durante di un Conferencia di Prensa extraordinario a anuncia cu Aruba awor ta den un Tropical Storm Warning. E mal tempo cu ta acercando Aruba a desaroya hopi lihe y Crisis Team di Aruba ta keda activa pa por atende cu esaki.
E ultimo informe di Prome Minister Wever-Croes ta, cu e velocidad di e tormenta a aumenta di 25km/ora te na 38km/ora. Manera cu a indica dialuna anochi, tabata spera e tormenta diaranson rond di 8or di anochi, pero considerando e velocidad actual, ta sperando esaki poco mas trempan. E bon noticia den esaki ta, cu si e mantene e velocidad aki, e ta pasa bay mas trempan tambe. Pues ta spera cu pa diaranson rond di 6or di atardi lo por cuminsa sinti e efectonan di e tormenta. Aruba awor ta den codigo orañe y diaranson merdia ta kere cu lo bay den codigo cora, ora cu e tormenta ta mas cerca.
Locual por spera di e pasada di e tormenta
Te cu aworaki por spera cu lo bay tin hopi awasero. Den e caso aki ta pidi pa tur hende ta prepara pa 3 dia di awasero (diaranson, diahuebs y diabierna). E situacion aki por cambia ainda, pero den e caso mas serio, ta papiando di 3 dia.
Un otro hecho ta cu e tormenta aki lo pasa banda pazuid di Aruba, entre Venezuela cu Aruba. E pasada aki ta uno cu no ta custuma cu ne, pues lo bay experiencia otro tipo di resultadonan, Prome Minister a splica.
Tambe ta premira cu den e oranan nos dilanti lama lo bira hopi mas bruto y p’esey ta emiti un ‘small craft warning’. Ta haci apelacion urgente pa tur piscado saca nan boto for di lama.
Departamentonan di Gobierno y scolnan lo cera
Departamentonan di Gobierno aworaki mester bay den estado di preparacion pa e tempestad.
Diaranson merdia 12or, tur empleado di Gobierno lo bay cas pa por atende cu esaki na cas, cu excepcion di departamentonan y/of ekiponan cu mester ta ‘stand-by’ (hefe di departamento ta determina esaki). Scolnan lo ta cera diahuebs y diabierna. E decision aki a wordo tuma teniendo cuenta cu den caso cu e tormenta pasa den curso di diaranson anochi, no ta oportuno pa tur hende ta riba caya diahuebs. Lo cera scolnan diabierna tambe teniendo cuenta cu no sa den ki estado scolnan lo ta y considerando tambe cu ta na fin di aña escolar.
Sector Priva
Ta importante pa menciona cu den codigo oraño manera cu ta aden awor, Gobierno no por impone un decision pa cera companianan den sector priva, den caso di codigo cora si. Sinembargo doñonan di trabou den sector priva ta liber pa sigui ehempel di Gobierno aworaki. Gobierno ta haci apelacion na sector priva pa tene consideracion cu e situacion y nan empleadonan. Si e situacion escala na un codigo cora, eorey si Gobierno por impone e decision riba doñonan di trabou.
Gobierno ta haci apelacion na comunidad pa prepara
Gobierno di Aruba ta moviendo tur ekipo di emergencia na nan postnan designa y ta pidi cada ciudadano pa tuma precaucionnan necesario. Especialmente esnan cu ta biba den casnan cu tin custumber cu ta bay bou awa ora cu awa yobe. Ta pidi pa cuminsa regla cu ta pasa e tormenta na cas di un famia of conocirnan. Ta poniendo extra atencion den area di Madiki, Pos Chikito, Zeewijk y Palm Beach cual ta e areanan cu sa haya hopi molester di awa.
Por ultimo, Prome Minister a enfatisa cu e situacion ta mustra serio, pero semper e situacion por cambia na caminda. Aworaki ta importante pa preveni y percura pa ta bon prepara pa no mester lamenta.


text:
Edison Ellis : Kompra di Onima i Fontein ta originá di un desishon di konseho insular di Boneiru na 1999, desishon di konseho di minister di Antia Hulandés na 2004 respaldá pa rapòrt di Carmabi di 2006 ku ta konsehá pa mantené e area di Onima i Fontein komo areanan di konservashon!
Edison Ellis : Kompra di Onima i Fontein ta originá di un desishon di konseho insular di Boneiru na 1999, desishon di konseho di minister di Antia Hulandés na 2004 respaldá pa rapòrt di Carmabi di 2006 ku ta konsehá pa mantené e area di Onima i Fontein komo areanan di konservashon!
Ku bastante preokupashon mi por a tuma nota di e remarke di konsehal Abraham durante un reunion di konseho insular ultimo ku no por komprondé kon gobièrnu ta goberná pasobra den e maneho di tereno no tin kumpramentu di tereno reglá pero si gobièrnu kier bai kumpra tereno entre otro Onima i Fontein. Konsehal Abraham su problema ta ku no tin maneho pa kumpra tereno pero awor kier bai reservá sèn pa kumpra Onima i Fontein. Kiku nos ta besig kune mi ta puntra mi mes. Bruhando e pueblo? Ku ki meta?
Den prátika gobièrnu ta hasi uso di maneho, den esei no tin duda. Maneho ta keda usá pa duna e akshonnan di gobièrnu direkshon por èhèmpel ora ta hasi uso di sierto outorisashon kaminda e gobièrnu tin sierto libertát di konsiderashon. Maneho i reglanan di maneho ta kontribuí pues na un proseso di desishon konsekuente i kosistente.
Hopi ta lubidá sinembargo ku den e proseder di gobièrnu tin e posibilidat pa désviá. Esaki ta enserá ku gobièrnu por désviá di un maneho, òf bin ku un initiativa si e proseder ta konforme liñanan di e maneho éksistente i si ínteresnan di tersernan pa motibu di sirkumstansianan speshal, ta keda afeká na un manera disproposhonal pa motibu di e maneho.
Fontein entre otro sin duda ta un sirkumstansia speshal. Ese’í nos no por tin un diskushon riba dje. E ta un sirkumstansia speshal sigur pa e pueblo di Boneiru i di Rincon en partikular. For di 2006 tin un rapòrt ku a keda kompilá pa Carmabi ku ta trata e tema di balornan di naturalesa i kultural hístoriko di plantashi Onima i kon pa desaroyá un maneho pa duna e areanan rondó di Rincon un statús protehá. A pone un base pa kumpra di Onima según e konsepto i strategia ku a usa pa kumpra Klein Bonaire. Esaki no ta un liña di maneho pa kumpra tereno mi amigu?
E rapòrt di Carmabi di 2006 ta konsehá pa mantené e area di Onima i Fontein komo areanan di konservashon ku mester keda den e estado original ku nan ta. Pa kolmo e motibunan pa konservá areanan rondó di Rincon inkluso Onima i Fontein ta originá di un desishon di konseho insular di Boneiru mes na 1999 i e konseho di minister di Antia Hulandés na 2004.
Ese’í sèmper tabata e liña di maneho pa esunnan ku aparentemente no sa i ta hasi sifuera ku gobièrnu ta hasi kos deskabeyá sin pia sin kabes. Den e kaso di kumpra terenonnan di Fontein esaki ta pas den e maneho general i lógiko na interés di e pueblo di Boneiru i Rincon en partikular.
Pa kolmo e konsehero den e reunion di konseho insular kaminda a trata e topiko aki a splika bon kla kiku ta e argumentonan ku ta bai kumpra Onima i Fontein i hasta Hulanda lo bai pone e medionan finansiero si bai di akuerdo i e proseso kana segun liñanan stipulá en general ora gobièrnu ta atkerí un propiedat. Pues Cft tambe lo mester duna su aprobashon i konseho insular esún final.
Mi persona pues ta masha kontentu ku gobièrnu ta bai kumpra entre otro Fontein bèk pasobra esaki tin hopi grato rekuerdo pa mi persona i hopi Boneriano tempu ku Fontein tabata habrí pa pueblo. Mi ta pará 100% tras di e inisiativa aki i lo mi duna gobièrnu mi sosten kompletu den e proseso pa kumpra Fontein na interes general di e pueblo di Boneiru.
Edison Ellis


text:
Tin diferente fase ku ta hiba na adikshon:
Kiko ta adikshon?
Adikshon ta un malesa króniko di kua un persona ta físikamente i/òf mentalmente dependiente di un kustumber òf supstansia. Bou di kustumber nos por pensa riba palabra manera adikshon na wega di plaka, sèks i internet i pa loke ta supstansia: tabaku, alkohòl i droga.
Adikshon
1. Uso komo eksperimento
E hende ta kurioso pa e supstansia òf kustumber i ta bai purba esaki. E eksperimento ta temporal. Despues e hende ta stòp ku esaki òf ta bira un usuario sosial.
2. Uso sosial
E supstansia (òf kustumber) ta usá pa e efektonan positivo: E hende ta haña esaki dushi, relahante i plasentero.
3. Uso regular
Ta hasi uso di e supstansia (òf kustumber) ku un meta: E hende ta bai usa ku un motibu ku tin biaha tin di aber ku e desbalansa den nos áreanan di bida.
4. Uso eksesivo
E hende ta hasi uso di e supstansia (òf kustumber) pa reprimí sintimentu desagradabel òf problema. Kontrol riba uso ta kuminsá disminuí i tin ménos plaser.
5. Adikshon
Den e fase akí kasi tur kos ta basá riba uso di e supstansia (òf kustumber). E adikshon ta bai kompañá ku problema físiko, síkiko i sosial. E persona no tin kontrol mas riba e uso.
Adikshon ta un problema progresivo i lo bira pió si no risibí tratamentu. E ta algu króniko, tambe despues di finalisá un tratamentu e persona mester keda alerta pa señal di preshon interno. Rekaida ta un fenómeno komun den kaso di adikshon.


text:
Wikipedia:Petishon pa bira administrador
Petishon pa bira administrador (PpbA) ta un proseso kaminda e komunidat di Wikipedia ta disidí ken ta bira un administrador. Administradornan tin akseso na algun funkshon spesial ku ta yuda ku mantenshon. Un uzadó por nominá su mes òf un otro pa bira administrador.
Por fabor wak (algun di) e siguiente páginanan promé ku bo hasi petishon:
- Ingles
- Hulandes
Tokante PpbAEditá
E komunidat ta hasi uzadó administrador ora nan ta haña e konosé e reglanan bon i ta konfiabel. Administradornan mester trata otro uzadónan ku manera i pasenshi, i mester ta hustu den desishonnan ku e ta tuma. Hendenan nominá lo mester ta miembro di Wikipedia largu sufisiente pa hende wak si e persona tin e kalidatnan aki. Administrashon ta mas tantu un responsabilidat mas grandi pasombra di reglanan ku ta konta pa administradornan so.
- Proseso di nominashon
- Kualke uzadó aktivo por nominá un otro uzadó, òf nominá su mes (Nota ku ora bo ta nominá un hende, por fabor informá nan di esaki). E uzadó ta pone e nominashon riba e página aki i e ta para akinan pa shete dia. Durante e tempu aki uzadónan ta vota pro òf kontra i por hasi pregunta òf komentario. Na fin di e periodo aki, kandidatonan ku a haña sufisiente apoyo lo bira administrador. Bürokratnan lo revisá e diskushon pa wak si tin sufisiente apoyo (normalmente 75-80% di hende ku a vota mester ta pro). Solamente bürokratnan por terminá un nominashon i konkluí si ta promové e kandidato òf no. Uzadónan ku no ta bürokrat por kita nominashonnan for di e lista den kasonan di vandalismo, format impropio òf un nominashon rechasá òf retirá. Nan no tin ningun outoridat di disidí riba nominashon, si tin sufisiente apoyo òf no.
- Den sierto kaso, si mester klarifiká e situashon òf no tin sufisiente apoyo, bürokratnan por ekstendé e deadline òf pidi pa vota atrobe. Si bo nominashon no logra, por fabor warda un ratu – por lo menos un luna – promé ku bo nomina bo mes òf aksepta un nominashon atrobe.
- Votamentu i komentario
- Ken por vota: Kualke uzadó registrá por vota. Esaki ta inkluí e persona ku a nominá. Sinembargo, votanan riba bo mes kandidashon no ta konta.
- Ken no por vota: Uzadónan ku no ta registrá / anonimo. Si tin òf si ta sospechá kaso di froude, lo por ignorá votonan di miembronan nobo.
- Pa vota, editá e página i indiká si bo ta pro òf kontra.
- Votonan neutral ta permití, pero no ta kontá den e persentahe. Bürokratnan lo konsiderá revishon di nan si sierto kaso mester di klarifikashon.
- Por fabor splika bo voto. Si ta posibel, inkluí e rason dikon bo a vota, partikularmente ora ta vota kontra.
- Semper respetá otronan ora ta hasi komentario.
- Diskushon ta den e sekshon di Komentario. Tur hende por diskutí òf hasi komentario, inkluyendo uzadónan anonimo.
Tambe, si ta posibel, tradusí bo rason pa nominá (en breve) na ingles òf hulandes, pasombra tin algun miembro aki ku ke yuda pero no ta kompronde papiamentu.
Nominashonnan aktualEditá
Remove Delaraha from administrator and bureaucrat flagsEditá
- English
Please pardon me for speaking no Papiamento. This bureaucrat is inactive here after 2010-05-30 here and 2012-02-23 elsewhere on Wikimedia. [1] I did remind him or her at the talk page and by email through Danish Wiktionary back around 2012-10-27 without any answer, so I suppose that this user has vanished. For your security, I would like to kindly propose removing the long inactive administrator and bureaucrat flags.--Jusjih (talk) 20:31, 21 novèmber 2012 (UTC)
- Pro
- As nominator to propose removing both administrator and bureaucrat flags--Jusjih (talk) 20:31, 21 novèmber 2012 (UTC)
- Kontra
- Neutral
- Komentario
ArchivoEditá
Por wak nominashonnan ku a pasa aki.


text:
Kralendijk – Kuido pa hendenan ku demensia ta hala hopi atenshon na Boneiru. Den e kuadro aki departamento di Salubridat Públiko a entregá e Plan di Maneho Nashonal Demensia na diputado Sra Nina den Heyer i na Fundashon Alzheimer. Mirando e enbehesimentu ku ta oumentando i e kantidat di hende ku demensia ku tambe ta oumentando, e plan aki ta ofresé un perspektiva balioso pa futuro.
Espektativa ta ku den futuro mundialmente 1 di kada 5 hende ta desaroyá un forma di demensia. Di esakinan e malesa di Alzheimer ta esun mas komun. Pa e motibu ei gobièrnu, instansianan di seguro di kuido i organisashonnan pa bienestar i kuido ta haña nan konfrontá ku un kantidat di problemátika kompliká. Por ehèmpel: kon nos ta organisá kuido pa e kantidat di hende ku demensia ku ta biba na kas i ku ta oumentando? Kon nos ta sòru pa nos komunidat ta mas ekipá pa atende ku personanan ku demensia? Kiko nos por hasi pa mehorá kalidat di bida di hendenan ku demensia? Na kas, den bisindario i den bario, i den organisashonnan. Tin hopi hende ku boluntariamente ta kuida nan famia, bisiña òf amigu/a ku demensia, nan ta duna e asina yamá ‘mantelzorg’. Di e manera ei por posponé e momentu ku un hende mester bai biba den un instituto di kuido mas tantu posibel. Un pregunta importante ta kon pa sostené e hendenan ku ta duna e kuido boluntario aki, e ‘mantelzorgernan’, den futuro.
Tabata di importansia pa riba nivel insular rekonosé ku mas i mas demensia ta bira un problema na Boneiru. Un problema pa kua mester a bini atenshon serio den forma di maneho. Pa e motibu ei riba enkargo di Kolegio Ehekutivo di Entidat Públiko Boneiru i den koperashon ku Fundashon Alzheimer a skirbi un plan di maneho nashonal pa Demensia.
Aparte di informashon general i echonan tokante demensia, e plan ta deskribí tambe e situashon di demensia na Boneiru. Banda di eseinan e ta kontené rekomendashonnan pa desaroyo i mehorashon di kuido di demensia na Boneiru. Den futuro tur instansia enbolbí por usa e plan komo base pa desaroyonan mas aleu dentro di e tema demensia.
E plan ta presentá na diputado di Salubridat Públiko Sra Nina den Heyer i na Fundashon Alzheimer i su komishon di konseho. Despues di esaki Sra Alcira Janga-Jansen, hefe di departamento di Salubridat Públiko a entregá un ehemplar na ámbos partido.
Nationaal beleidsplan dementie voor Bonaire gepresenteerd
Kralendijk – De zorg voor mensen met dementie staat op Bonaire volop in de belangstelling. De afdeling Publieke Gezondheid heeft binnen dit kader het nationaal beleidsplan dementie overhandigd aan gedeputeerde Nina den Heyer en Fundashon Alzheimer. Gezien de toenemende vergrijzing en het stijgende aantal mensen met dementie biedt dit plan waardevol toekomstperspectief.
De verwachting is dat wereldwijd 1 op de 5 mensen in de toekomst een vorm van dementie krijgt. Daarvan is de ziekte van Alzheimer de meest voorkomende. De overheid, zorgverzekeraars en welzijns- en zorgorganisaties zien zich daarom voor een aantal ingewikkelde vraagstukken geplaatst. Hoe organiseren we de zorg voor het toenemend aantal mensen met dementie dat thuis woont bijvoorbeeld? Hoe maken we de samenleving dementievriendelijk? Wat kunnen we doen om de kwaliteit van leven van mensen met dementie te bevorderen? Thuis, in buurten en wijken, én in organisaties. Er zijn veel mantelzorgers die voor mensen met dementie zorgen. Daardoor kan de opname in een zorginstelling vaak zo lang mogelijk uitgesteld worden. Een belangrijke vraag is hoe deze mantelzorgers in de toekomst te ondersteunen.Het was van belang om op eilandelijk niveau te erkennen dat dementie steeds meer een probleem vormt op Bonaire. Een probleem waar serieus aandacht voor moest komen in de vorm van beleid. In opdracht van het bestuurscollege van het openbaar lichaam Bonaire en in samenwerking met Fundashon Alzheimer is daarom een nationaal beleidsplan Dementie geschreven.
Het plan beschrijft naast de achtergrond en feiten over dementie, ook de situatie van dementie op Bonaire. Daarnaast bevat het aanbevelingen voor de ontwikkeling en verbetering van de dementiezorg op Bonaire. Alle betrokken instanties kunnen het plan in de toekomst gebruiken als basis voor verdere ontwikkelingen binnen het thema dementie.
Het plan is gepresenteerd aan de gedeputeerde van Volksgezondheid mevrouw Nina den Heyer en aan Fundashon Alzheimer en haar adviescommissie. Mevrouw Alcira Janga-Jansen, hoofd van de afdeling Publieke Gezondheid, overhandigde aan beide partijen een exemplaar.


text:
Kralendijk – Durante di reunion di Konseho Insular di 2 di novèmber último (reunion di forma opinion), kaminda a trata e presupuesto ku Kolegio Ehekutivo a entregá pa 2022, frakshon di Partido Demokrat a ekspresá su malkontentu pa e echo ku no a presupuestá fondo destiná pa agrikultura, krio di bestia i peska.
Rolanda Hellburg-Makaai ta indiká ku su frakshon a tuma nota ku e medionan finansiero pa e sektor di agrikultura pa aña 2022 a bira menos enbes di mas. Pa e pòst di presupuesto ‘desaroyo di agrikultura na Boneiru inkluyendo abatuar’ a presupuestá pa aña 2021 un montante di $1.1 mion; pa aña 2022 e montante aki ta $0,-. Pa e pòst di presupuesto‘promoshon di agrikultura, krio di bestia i peska’ a presupuestá pa aña 2021 un montante di $222.000,-; pa aña 2022 a redusí e montante aki na $59.500,-.
Durante di tratamentu di e presupuesto pa aña 2022 Frakshon Demokrat a trese dilanti ku a base di e ordenansa di ‘opcenten vastgoedbelasting Bonaire’, Entidat Públiko Boneiru a generá $750.000,- èkstra na entrada. Den e presupuesto di 2022 por mira tambe ku ta kobra e montante aki. ‘Opcenten vastgoedbelasting Bonaire’ ta un porsentahe fiho (30%) ku Entidat Públiko Boneiru ta kobra riba e montante di ‘vastgoedbelasting’.
For di e montante di $750.000,- èkstra ku Entidat Públiko Boneiru a generá, a reservá $250.000,- pa agrikultura, krio di bestia i peska. E frakshon a puntra e diputado enkargá ku agrikultura, señor James Kroon, dikon no ta mira e montante aki riba e presupuesto di agrikultura pa 2022. Frakshon Demokrat ke mira kon ta bai gasta e $250.000,-.
Ta premirá ku Entidat Públiko Boneiru ta bai kobra $5.5 mion èkstra na impuesto di turismo. Den e kuadro aki frakshon Demokrat a hasi diputado Kroon e pregunta si banda di e montante di $250.000,-, no por kita algu for di e $5.5 mion èkstra pa invertí esaki tambe den agrikultura; pues dikon no ta invertí mas sèn for di otro fondodenagrikultura, krio di bestia i peska pa stimulá esaki?
Tokante e kontenido di e ordenansa di ‘opcenten vastgoedbelasting Bonaire’ Rolanda Hellburg-Makaai ta remarká ku durante di e proseso pa modifiká i ratifiká e ordenansa den Konseho Insular algun aña pasá, Kolegio Ehekutivo a proponé i primintí ku for di e entrada èkstra di ‘opcenten’ nan lo a reservá fondo pa agrikultura. Frakshon Demokrat tambe a indiká ku mester hinka esaki den e ordenansa ariba menshoná. Al final Kolegio Ehekutivo no a bai mas di akuerdo i koalishon a vota pa pasa e ordenansa sin hinka e fondonan pa agrikultura aden.
Rolanda Hellburg-Makaai ta terminá bisando ku su persona i frakshon Demokrat no ta satisfecho ku e presupuesto di 2022 i ku ta di lamentá ku ya esaki a pasa pa e reunion di tuma desishonden Konseho Insular. Na su opinion tin diferente tópiko ku e Gobièrnu aktual no ta haña importante pa invertí aden pa aña 2022.


text:
“P’esei Ami, SEÑOR, a wanta yobida, awa pa kosecha no a kai. Sinembargo bo a keda ku mirada frepòstu manera prostituta, sin niun klase di bèrgwensa.”
Yeremías 3:3
Prostitushon den e konteksto di e versikulo aki ta trata di e infidelidat spiritual, ora Israel a “prostituí” den idolatria.
Su piká tabata skirbí den su frenta, perso Israel no tabatin bèrgwensa, manera hopi “kristian” ku ta biba den idolatria di nan soñonan, karera, rikesa, fama i no tin bèrgwensa, alkontrario, nan ta promové nan mes mas.
Nan no ke pasa bèrgwensa, pero nan ta laga Señor Hesus na bèrgwensa.
I abo, bo ta lagando Señor Hesus pasa den esei?
Pens’é bon, i reorganisá bo interior.


text:
Minister Xiomara Maduro a haci e apertura di ‘Export Week 2021: Conquering new horizons’ na un manera virtual, dialuna dia 7 di juni. E ‘Export Week 2021’ a wordo organisa pa e unidad Exprodesk di Departamento di Asuntonan Economico, Comercio y Industria. E mandatario a yama bon bini na tur e participantenan local y e oradonan local y internacional.
Economia di Aruba a conoce un transformacion
Minister Maduro a splica cu e unidad Exprodesk a wordo establece na aña 2017 cu e meta pa facilita empresanan chikito y mediano cu tur informacion necesario y asistencia pa ora nan kier exporta nan producto of servicio. For di e tempo ey hopi a cambia y economia di Aruba a conoce un transformacion pa reposiciona e isla chikito aki den un mundo post-Covid. Un transformacion cu ta implica di pasa pa un sector economico principal pa un economia resiliente cu varios oportunidad y un economia habri cu ta exporta pa henter mundo. E dignatario a enfatisa cu nos tin hopi pa ta orguyoso di dje na Aruba, pero COVID a corda nos cu un bofta den nos cara cu nada no ta pa semper y cu nos bida por cambia di un momento pa otro. Pa por tin exito den e transformacion, nos mester innova, fortalece nos negoshinan y consolida nos exportacionan.
Partnershipnan internacional
Pa logra e transformacion aki, Exprodesk a bin ta lidera proyectonan cu exportadonan potencial cu partnership cu ta varia di Rijksdienst voor Ondernemend Nederland, Holland House Colombia, Caribbean Export Development, programa COSME y e cuidad Doral, Florida. E partnershipnan aki a yuda apoya e exportado local riba diferente nivel. Pronto Exprodesk lo tin mas partnership y instrumento pa yuda nos negoshinan yega na nan mercado pa exporta y pa por sigui crece.
Nos productonan y servicionan tin balor
Minister Xiomara Maduro a subraya cu historicamente economia di Aruba tabata un economia habri cu partnernan di comercio internacional. Sinembargo e hacimento di negoshi tabata di un banda so: importacion pa Aruba. E dignatario a enfatisa cu ta hopi importante si nos por transforma esaki y conkista horizontenan nobo pa Aruba. E mandatario a sigui bisa cu siman pasa durante di e cumbre di Aruba Investment Summit Aruba Royal Aloe, e exportado number uno di Aruba a comparti su strategia pa internacionalisa. Durante e presentacion Royal Aruba Aloe a afirma cu nos producto y servicionanan tin balor pa ofrece na henter mundo y e mandatario ta di acuerdo cu e afirmacion aki.
Export Week ta hopi importante
E dignatario a subraya pa compromete pa exporta no ta nada facil, e por resulta hopi trabou y caro. Pesey e ‘Export Week’ aki ta hopi importante. E oradonan lo comparti nan conocemento y lo empodera e participantenan pa ta exitoso. Alabes esaki ta un momento cu e negoshinan y e grupo di interes por uni virtualmente. E mandatario a encurasha e participantenan pa network durante e transcurso di siman.
Finalmente Minister Xiomara Maduro a gradici Departamento di Asuntonan Economico, Comercio y Industria y su unidad Exprodesk pa organisa e ‘Export Week 2021’ y a desea e participantenan hopi exito durante e siman aki.


text:
Partido di Pueblo Arubano AVP ta cu e siman aki ya e ultimo siman cu ta duna e asistencia gratis pa yena formularionan di belasting pa aña 2015. Lo bolbe duna e servicio aki tanto na Playa como na San Nicolas. Na Playa e servicio lo wordo duna den Cas di Partido AVP den Rancho. Na San Nicolas e servicio di yena formulario di belasting lo wordo duna den YMCA Club net pabou di Joe Laveist Ball Park. E fechanan pa e atardi/anochinan di servicio lo ta na:
Playa: dia 23 di November entre 6’or y 9’or di anochi.
San Nicolas: dia 24 di November entre 7’or y 9’or di anochi.
Ta corda tur hende pa bini prepara cu tur documento necesario. Esaki ta e documentonan cu por tin mester di dje:
e formulario pa yega e entrada pa belasting cu bo a haya na cas;
e resumen di bo entradanan den e aña 2015. Bo por haya esaki di bo doño di trabou of e compania unda bo ta traha. Si bo ta un pensionado bo ta haya esaki di SvB of di APFA;
un resumen of comprobante di tur otro entrada cu bo a haya na 2015;
e comprobante di e interes cu bo a paga na banco riba credit card of riba fiansa cu bo tabata paga na 2015;
comprobante di tur gasto adicional pa cuido medico di bo of un familiar cu ta depende di bo.
comprobante di gastonan haci pa estudio di bo mes of un familiar cu ta depende di bo;
comprobante di gastonan cu bo a haci pa cuido di un familiar cerca.
comprobante di otro gastonan irregular of inusual cu bo mester a haci na aña 2015.
Trece tur esakinan ora bo bin pa yena e formulario di belasting cerca nos y bin cla lihe. Miembronan di AVP ta warda Bo na Cas di Partido!


text:
80 BOLUNTARIO A PARTICIPA DEN KIWANIS CLUB OF ARUBA SU K-ONE DAY NA MISA SANTA TERESITA NA SAN NICOL
ORANJESTAD- Diasabra ultimo a tuma lugar e evento anual di Kiwanis K- One Day. Ariba e dia aki Kiwanis Club of Aruba hunto cu su “Service Leadership Programs” a haci un proyecto hunto cu e meta pa finaliza esaki den un dia. Rond di mundo ariba e mes un dia aki tur club di Kiwanis ta hasi un proyecto grandi comunitario. E idea ta cu tur club ta socializa cu otro y alavez duna back na nan comunidad.
Na Aruba e boluntarionan cu a forma parti di e Kiwanis ONE Day; Kiwanis Club of Aruba y su 5 “service Leadership Programs”; Kiwanis Circle K of Colegio EPI, Kiwanis Key Club Colegio Arubano, Kiwanis Key Club Colegio San Nicolas, Kiwanis Builders Club Mon Plaisir, Kiwanis Aktion Club Sonrisa. Diasabra cuminsando for di 6’or di mainta un grupo di 80 boluntario a bini hunto,
un total di 576 ora di servicio comunitario cu a wordo dedica na e proyecto aki. E aña aki e comision di “Kiwanis One Day” di Kiwanis Club of Aruba a scoge como proyecto pa duna un “facelift” na misa Santa Teresita na San Nicolas. E proyecto tabata encera cu tur e miembronan a drecha, schuur y verf e muraya y bentanan di e misa. Cu e proyecto aki Kiwanis Club of Aruba kier contribui di un manera positivo cu comunidad di San Nicolas. Kiwanis Club of Aruba kier a gradici tur e miembronan cu a hasi Kiwanis ONE Day uno exitoso. Danki special ta bay pa WEMA y na tur esnan cu di un of otro manera a duna un man pa asina logra realisa e proyecto.


text:
Paga ku Bankomatiko ta mas 'Fun' ku nunka!
Komo miembro di Fun Miles, pa kada kompra ku bo hasi ku bo tarheta Bankomatiko na Kòrsou, Aruba, Boneiru, St. Maarten, Saba i St. Eustatius, bo por spar Fun Miles outomátikamente. Djis lenk bo karchi di Fun Miles na bo Bankomatiko Contactless Smart Card i kla ta! Pa kada 5 florin ku bo paga ku bo tarheta Bankomatiko, bo ta risibí 1 Fun Mile ku ta akreditá outomátikamente na bo kuenta di Fun Miles. No ta importá na unda bo usa bo tarheta, basta ta trata di kompra i no di retiro di plaka for di un ATM. Bo por lenk bo Fun Miles Card na bo tarheta di Bankomatiko na tur brènch di MCB òf via di MCB Online Banking.
Pa kualke pregunta tokante pago contactless ku bo tarheta Bankomatiko Contactless òf pa desaktivá e servisio aki, por fabor tuma kontakto ku nos na 466 1111.


text:
Punda—En konekshon ke e sistema tropikal ku por desaroyá den un tormenta tropikal ora e yega den área di Karibe, Kuerpo Polisial ta konsehá pa evitá kaya/área nan konosí ku sa tin inundashon. E kaya/área nan ta lo siguiente:
· Saliña · Zeelandia · Groot Davelaar · Otrabanda ( Pater Eeuwensweg) · Penstraat · Oranjestraat · Pietermaai · Jongbloed · Zuikertuintje · Damacor · Gosieweg · Kaminda Brievengat
Durante di e pasada di e posibel tormenta tropikal nos ke supliká suidadanonan pa keda kas mas tantu ku ta posibel si bo no tin un nesesidat pa ta riba kaya. Alabes nos ta pidi pa sigui instrukshon òf indikashon nan di polis ku t’ei pa mantené òrdu i duna asistensia


text:
Tabata na mei 2017 cu famia Aparicio a muda pa Hulanda, despues di a ricibi e noticia positivo cu Jayroy lo bira hungador oficial di Feyenoord. E mayornan di Jayroy ta; Roman y Sue-Ann, y e tin un ruman homber mas cu ta Jaymar.
Roman Aparicio a hunga futbol for di su 14 aña te cu 36 aña y prome cu nan a muda pa Hulanda aña pasa, el a retira for di e deporte. El a dicidi pa dedica 100% na su famia y na Jayroy, pa e por train cu ne y dun’e motivacion como tata. Jayroy cu apenas 1 aña y mey, ya caba tabata entretene su mes cu su co’i hunga preferi; un bala. Cu 3 aña el a cuminsa hunga cu Mini Mini di RCA y cu su 5 aña nan a wak un talento special den dje. Ora cu Jayroy a cumpli 6 aña su mayornan a busca tur informacion, pa por hib’e haci un ‘tryout’ na un ‘talentendag’ na Feyenoord.
Cu e talento unico cu Jayroy tabata demostra riba veld di futbol, Roman y Sue-Ann, a dicidi cu lo ta un bon idea pa laga Jaymar haci un ‘tryout’ na Hulanda. E pais tabata familiar pa ambos y na februari 2017 nan a bula pa Hulanda y dia 27 di februari a haci e ‘tryout’ aki. E scoutnan a keda encanta Jayroy y a acerca nan na liña y puntra si nan ta e mayornan y si nan ta biba na Hulanda, door cu nan a wak cu Jayroy, e momento ey, no tabata compronde e idioma. E mayornan a contesta e scout cu: “No”, y el a puntra nan: “Si nos tuma Jayroy ki lo pasa?”…”Nos a bisa cu nos lo bin cu ne Feyenoord.” … Lesa e entrevista completo den revista FOCUS di juni.
Fotografo: Brandel Bardouille


text:
KRALENDIJK – Radio Live 99.9 FM a selebrá komienso di 2020 ku koleganan. Alrededor di 50 persona, entre nan, kolega, gerente i otronan a topa i huntu den un dushi ambiente ameno disfrutá di e anochi. Direktor di Radio Live 99.9 FM Aimed Ayubi a pidi tur hende pa presentá na ofisina di Radio Live, i despues 2 bùs a buska nan i hasi un paseo, miéntras tur hende tabata ansioso pa mira unda nos ta bai pasa e anochi. A bai un sitio den naturalesa, kaminda a kombertí e área den un bon ambiente nèchi pa invitadonan. Tur hende a gosa kombersá un na otro riba diferente tópiko. E anochi Aimed a dirigí palabra na tur presente.
“2019 tabata un bon aña i tin plan pa diferente desaroyo den 2020 pa kontinuashon. Entre otro selebrashon grandi di promé lustro di radio live. Sigur den bon harmonia nos ta kontinuá asina informá komunidat pa medio di radio, Facebook, Website, i televishon, pa tur hende ta bon informá.
Algun potrèt ta ilustrá parti di e ambiente.


text:
Sosial
Promé edishon Rumbo pa Mirada Karibe tabata un éksito
Willemstad – Riba djasabra 26 di yüni 2021 e promé edishon di e evento Rumbo pa Mirada Karibe a tuma lugá den Club di Shell. E evento aki ta un inisiativa di Direktor di pelíkula Sharelly Emanuelson ku aktualmente ta trahando riba e dokumental Mirada Karibe. Mirada Karibe ta enfoká riba e mundu di kòmbèk na Kòrsou i den Karibe ku e meta pa engrandesé esaki riba nivel nashonal i internashonal. Na e evento tabata presente diferente gran fanátiko di kòmbèk, kolaboradó i algun persona ku ya kaba di un forma òf otro a partisipá na e dokumental. Señora Eloise van Wickeren, e Filmcomissionar di Kòrsou, a duna un splikashon kòrtiku tokante e importansia pa sigui desaroyá e mundu di sine na Kòrsou. Públiko por a sigui e evento BIBU riba e Facebook di Mirada Karibe. E grabashon ta keda disponibel riba Facebook (kombekkorsou) pa esun ku ke wak esei.
E meta di e evento aki tabata pa entre otro duna pueblo mas informashon
This content is exclusive for members
Register or login to unlock this article
Sosial
Jeny Minguel Miss Curaçao Holland 2022 rumbo ‘Miss Petit World 2023’
Amsterdam – Den luna di Mart último Jeny Minguel a ser korona komo e promé Miss Curaçao Holland ku a kuminsá ku e trayektoria di damanan ku ta haña e oportunidat di por kompetí na Hulanda bou di number di Kòrsou. E sertámen aki netamente ta ser hasi pa yuda e hóbennan aki desaroyá I un parti masha importante pa nan no pèrdè nan identidat ku ta e problema di mas grandi ku e organisashon di Aubrey America a bin ta konstatá.
Den e trayektoria Jeny Minguel komo representante di Kòrsou na Hulanda a haña hopi oportunidat di ta den aktividatnan ku tin ke aber ku Kultura i Turismo. E la asta partisipá den komishon di Stichting Tula presidí pa Vany Hooi pa asina toka parti na e trayektoria di e selebrashon “Dia di Tula”
Jeny ta un damita di apénas di 19 aña di edat ku awor aki ta studiando pa Social Maat-schappelijk Werker kaminda e ke aportá na yuda hóbennan ku problemanan spesial di depreshon ku ta un di e problemanan ku e mes a eksperensia durante Covid.
Awor aki Jeny a haña e oportunidat komo embahadora di nos komunidat Antiano pa bai representá Kòrsou na Republiek Dominicano Novèmber próksimo den e Festival di Beyesa “Beauty World International 2023” organisá pa Ana Lydia Gonzalez Galban ku lo tuma lugá entre 7 pa 13 di Novèmber próksimo na Punta Cana!
Jeny su preparashonnan lo kuminsá I e lo ser guia pa Aubrey America I e Team di AAMTP ku diferente profeshonalnan ku ta biba na Hulanda ku ta Yu Di Kòrsou.
Sigui nos medionan sosial di Aubrey America pa asina biba di aserka e preparashon di nos Miss Curaçao Holland Jeny Minguel! Pa mas informashon por bishita nos página di FB, Instagram I website:www.aubreyamerica.com
Sosial
‘Bacchanal Tribe’ ku DESTRA ta keda p’un otro biaha!
WILLEMSTAD/ Ya for di den luna di ougùstùs grupo di karnaval A’legria a publiká nan konsepto pa e jump-in Bacchanal Tribe. Siman pasá den forma ofisial a presentá esaki na prensa sin por a pensa ku e siman aki tin ku posponé e fecha pa motibu di mal tempu ku ta pronostiká. Den e próksimo 8 dianan, ta pronostiká dos tanda di mal tempu pa Trinidad & Tobago ku ta e
Sosial
Resultado Marvelous Queens Showcase
Willemstad – Wikènt tras di lomba Marvelous Production a organisá su promé elekshon pa loke ta trata 2022. Un elekshon great kaminda kada partisipante a mustra nan abilidat nan komo Modelo Promoshonal riba esenario i tambe nan a modela shimis nan di cocktail ku diseño nan bunita.
E resultado tabata lo sigiente.
Baby Best Promotional Runway Model: Queenaë Fecunda
Baby Beautiful Hair: Queenaë Fecunda
Baby Best Cocktail Dress Design: Queenaë Fecunda
Minu Best Promotional Runway Model: Tyshainy Lasten
Mini Beautiful Hair: Tyshainy Lasten
Mini Best Cocktail Dress Design: Tyshainy Lasten
Little Best Promotional Runway Model: Jen-Naöxa Payne
Little Beautiful Hair: Jen-Naöxa Payne
Little Best Cocktail Dress Design: Taë-Sja Martina de Wind
Pre-Teen Best Promotional Runway Model: Shanea
Medema
Pre-Teen Beautiful Hair: Charelline Panthoflet
Pre-Teen Cocktail Dress Design: Charelline Panthoflet
Daily Nobo
Despues ku Orkan Ian a kaba di plama Cuba for di otro awor ta rumbo pa Florida
Lula Da Silva a akusá Bolsonaro di fomentá violensia na Brazil
Shakira lo por keda husga na Spaña pa supuesto froude fiskal
Segun Antony Blinken: Merka ta preparando pa apoya paisnan den Union Europeo ku gas
Na California: Fugitivo di hustisia huntu ku su yu muhé (15) a muri den un interkambio di tiru ku polis
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Curator kier a kobra PDVSA US$41,6 mion pa un debe di US$1.777.740
Rapòrt tokante kombatimentu di tentamentu i diskriminashon den skolnan
Trending
-
Lokal5 days ago
Violadó di yu di kriansa a bai apelá kastigu i a haña mas aña aserka
-
Lokal6 days ago
Kuminsá orientá mucha di skol di trempan riba tentamentu na skol
-
Lokal5 days ago
Mark Mingo ta demandá OM pa miones di florin!
-
Lokal6 days ago
Curator kier a kobra PDVSA US$41,6 mion pa un debe di US$1.777.740
-
Lokal6 days ago
Rapòrt tokante kombatimentu di tentamentu i diskriminashon den skolnan
-
Lokal6 days ago
YDK a haña but di Sociale Zaken Ulanda i mester paga Bijstand bèk
-
Sosial6 days ago
Jeny Minguel Miss Curaçao Holland 2022 rumbo ‘Miss Petit World 2023’
-
Lokal6 days ago
TARIFA DI GASOLIN I DIESEL TA BAHA, ELEKTRISIDAT I AWA TA SUBI LEVEMENTE